Forn - Wikipedia\nGant ar ger Forn e tegouezher amañ. Evit sterioù all ar ger, gwelit Forn (disheñvelout).\nUr forn, en un daolenn gant Jean-François Millet\nUr forn zo ur c’hombod, gant un nor vihan outañ, ma lakaer meuzioù da boazhañ (bara, kig ha kement zo). Implijet e vez fornioù ivez evit poazhañ pe sec’hiñ traezoù poderezh.\n3 Implijoù all\nUr forn vara giz gwechall, war ar maez en Okitania.\nAr fornioù koshañ zo bet kavet war an Douar zo e traoñienn an Indus, en Azia. Eno e veze ur forn, graet gant pri, da boazhañ boued e pep ti war-dro ar bloavezh 3200 kent J.K,.\nAnv zo er skridoù gregach eus ar fornioù ma veze poazhet bara gant ar C’hresianed en Henamzer. Graet e vezent gant pri ivez. Ganto e veze graet bara gant ur bern stummoù disheñvel : torzhioù, mouchennoù, choanennoù, baraennoù. Dont a reas ar poazhañ bara da vezañ ur gwir vicher, dre ma veze graet muioc’h-mui gant labourerien arbennikaet a werzhe o bara d’an dud dre vras. Moarvat ez eo micher ar baraer (pe ar « pober ») unan eus ar micherioù koshañ zo en-dro d’ar boued.\nOuzhpenn bara e veze graet pastez ha gwastilli gant ar C’hresianed kozh ivez. Debret e veze ar meuzioù-se alies da-geñver lidoù ispisial pe devezhioù gouel. War-dro ar bloavezh 300 e oa un 70 seurt bara disheñvel e Gres.\nUr forn vodern\nHiziv an deiz e kaver fornioù e pep kegin, graet e metal peurvuiañ, hag implijet e vezont da boazhañ hor meuzioù : kig, legumaj, tourtennoù a bep seurt, gwastilli, ha bara ivez a-wechoù.\nGwechall e veze goret ar fornioù gant keuneud pe glaou. Bremañ e vez graet peurliesañ gant gaz pe tredan. Alies ez eo ar forn ul lodenn eus un dra vrasoc’h, un ardivink-ti a reer fornigell anezhañ.\nUr forn graet gant pri, e Maroko.\nEr fornioù modern e c’haller reoliañ an tommder, war-bouez ur gwrezreoler. Gallout a reer ivez reoliañ ar pad a-wechoù, da c’houzout pegeit amzer e chom ar boued er forn : evel-se e c’hell ar poazhañ chom a-sav e-unan. Un doare fornioù modern bihan, ar skinfornioù, a vez tommet pe poazhet buan ar boued enno dre berzh gwagennoù tredan-warellek berr.\nEstreget evit poazhañ boued e vez implijet fornioù : brikennoù, teol pe priajoù a vez poazhet ha sec’het e fornioù tomm-gor.\n↑ Dales, George, Excavations at Balakot, Pakistan, 1973, Journal of Field Archaeology, vol. 1, 1-2, 1974, pp. 3–22 \nSellit ouzh ar ger forn er\nAdtapet diwar « https://br.wikipedia.org/w/index.php?title=Forn&oldid=1976706 »


Pajenn:Perrot - Bue ar Zent.djvu/234 - Wikimammenn\nPajenn:Perrot - Bue ar Zent.djvu/234\nAn neb a venn, hennez a c’hell !\nMa zo eleiz a dud hag a bec’h dre re a fizianz enne o-unan, zo kemend-all hag a bec’h ive dre re a zisfianz aneze o-unan.\nI. — Goest omp d’ober muioc’h evit ne zonjomp evit tec’hel diouz ar pec’hed. Hon zechou fall a stourm ouzimp ; pep tra hon doug d’an droug. Koulskoude hon deus trec’het, pa hon deus goulennet sikour Doue, ha gourennet, en gwirione. Klaskomp eta en em viret diouz ar pec’hed hag en em virfomp.\nII. — Goest omp d’ober muioc’h a vad eget ne zonjomp. Lavaret a rêr d’imp pedi, ha ni lavar n’hallomp ket ; lavaret a rêr d’imp yun, ha ni lavar n’hellomp ket ; lavaret a rêr d’imp ren eur vue kristennoc’h, ha ni lavar n’omp ket goest. Digareziou toull ; klaskomp an tu hag e c’hellfomp.\nIII. — Goest omp d’en em zantelât muioc’h eget ne zonjomp ! Me n’am eus ket a nerz d’ober ar pez a rê ar zent, a lavaro unan ; n’hellan ket bezan o pedi dalc’h-mat hag o sonjal hep paouez en Doue, a lavaro eun all. Santez Jenovefa. sant Loeiz, Jann d’Arc, sant Yan Kapistran, n’o devoa ket muioc’h a nerz evidomp ! Petra o devoa eta mui evidomp ? Muioc’h a c’hoant !\nAbad Luxeuil (***-625)\nEustas a oe ganet er Bourgogn, hag a oe unan eus ar vugale vrudetan a zavas, er c’horn-douar-ze, d’ar Frans ha d’an Iliz. Savet e oe gant sant Kolomban, abad Luxeuil. Pa reas ar rouanez Brunehault hag he mab-bihan Thierry, da Golomban mont eus o rouantelez, war zigare ma rebeche d’eze an dizurziou a rene en o lez, Eustas a gemeras e garg hag a welas, en e amzer, betek 600 manac’h o vevan en Luxeuil.\nKement e verve ar gwad en e galon, dre garante evit an Otrou Doue, ma ne oa ket evit miret da gemer preder gant ene kement hini a ’n em gave gantan. E deneredigez a reas d’ezan en em drei, dreist-oll, warzu ar bec’herien, e rê diouz o c’hennerzi hag o frealzi gant e gomzou mat.\nAr zant a ziskouezas, dreist-oll, e furnez, en afer en devoe gant Agrestius, unan eus e venec’h. An den-man,\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/234&oldid=140484 »


Buhez ar Sent/1894/Fransez a Asiz - Wikimammenn\nBuhez ar Sent/1894/Fransez a Asiz\n◄ Melar Fransez a Asiz Maoris ►\nann pevare devez a viz here\nAr zant-ma a ioa ganet e kear Asiz enn Itali, hag a oue savet e doujans Doue gant he vamm. Iann oa he hano badiziant ; mes he dad a ioa marc’hadour, hag a verze kalz traou d’ar Fransizien. Abalamour da ze e lakeaz deski ar gallek d’he vab, hag ann dra-ze a oue kaoz ma oue great Fransez euz a hema.\nEnn he iaouankiz oa eunn tammik fougeer ; karet a rea ann dillad kaer hag ar c’houmpagnuneziou ; mes he vuez a oue ato pur, hag ato ive e oue mad da ober aluzenn. He dad a egare o velet peger brokuz oa gant he arc’hant ha gant he draou, hag eunn droiad zoken e skoaz ganthan. Abarz ar fin ez ejont ho daou da balez ann eskop hag eno Fransez a zinaz d’he dad kement tra en doa dija var he hano ha kement en doa guir da gaout divezatoc’h. Rei a eure d’ezhan zoken ann dillad en doa bet diganthan, enn eur lavaret : « — Hiviziken em bezo muioc’h a leac’h da lakaat va holl fizians enn Tad am euz enn env. »\nNeuze e viskaz dillad eunn den divar ar meaz, hag ec’h en em lakeaz da ober eur gest evit rapari iliz Sant-Damian ; rak eunn tachad a ioa en doa klevet eur vouez o lavaret d’ezhan enn iliz-se : « — Klask arc’hant, Fransez, da zresa va zi a zo prest da goueza enn he boull. » Evit kas al labour-ma da benn, ec’h en em c’hreaz darbarer he-unan, hag abarz nemeur ann iliz a oue raparet.\nGoudeze ec’h en em dennaz e kichen eur chapel hag a ioa eur c’hart heur bale dioc’h kear Asiz. Ar chapel-ze, hanvet chapel ar Porsionkul pe Introun-Varia-ann-Elez, a ioa ive hanter-freuzet ; mes Fransez a reaz evithan, ar pez en doa great dija evit iliz Sant-Damian, hag heb dale e oue savet adarre a nevez.\nAr zant-ma a zavaz eunn Urs all evit ar merc’hed, hag eunn all c’hoaz, hanvet Trede-Urs ar Binijenn evit ar re holl, goazed pe verc’hed, ne c’hellent ket kuitaat ar bed. Ar pez a glaske dreist peb tra oa lakaat ann dud d’en em zantifia dre ar baourentez hag ar binijenn. He-unan e veve var ann douar evel eur seraphin, ken tomm oa he galoun e kenver Doue, hag ann dra-ze a oue kaoz ma oue leshanvet he Urs ann Urs seraphik. Ne zebre tamm, kouls lavaret, ha goude beza tremenet ann deiz o prezeg pe var dro ar re glanv, e tremene c’hoaz ann noz o pedi eharz ann aoter pe dirak he grusifi.\nAdtapet diwar « https://br.wikisource.org/w/index.php?title=Buhez_ar_Sent/1894/Fransez_a_Asiz&oldid=30736 »\nKemmoù diwezhañ degaset d'ar bajenn-mañ d'an 20 Gen 2012, da 22:30.


Boston (disheñvelout) - Wikipedia\nBoston zo un anv-lec'h saoznek eus Bro-Saoz a zo bet skrignet dre ar bed. Ur gêr eus arvor Lincolnshire eo a orin.\nA-hervez e teufe eus Botolph's town pe St Botolph's stone, diwar anv ur sant anvet Botolph pa zeuas ar manac'h sakson e 654, da sevel ur manati war lez ar stêr Witham. Koulskoude n'eus ket kalz a gred er vojenn-se ken.\nE 654, hervez doare, ne dremene ket ar stêr Witham e-kichen kêr Boston. Manati Botolph a oa kentoc'h e Suffolk, a greder hiziv. Hogen misioner brudet e oa, ha kalz a ilizoù etre Yorkshire ha Sussex, evel hini Boston, a zo gouestlet dezhañ.\nBoston Charley (1854-1873), amerindian\nBoston Corbett, ur soudard stadunanat en XIXvet kantved\nRalph Boston, sportour stadunanat\nBilly Boston, c'hoarier rugbi eus Kembre\nBoston (Lincolnshire), ur gêr e Lincolnshire, e reter Bro-Saoz\nBoston, kêr-benn stad Massachusetts, e Stadoù Unanet Amerika\nBoston Heights, e stad Ohio\nNew Boston, meur a lec'h er Stadoù Unanet\nNorth Boston, e stad New York\nSouth Boston, e stad Virginia\nBoston Bruins, skipailh hockey eus Boston (Massachusetts)\nBoston Celtics, skipailh basket-ball eus Boston\nBoston Red Sox, skipailh base-ball eus Boston\n"Boston", un anv kod en aerluioù ar C'hommonwealth evit an nijerez Douglas A-20 Havoc\nBoston (strollad), ur strollad sonerien eus ar Stadoù Unanet\nBoston (dañs), un doare valsenn c'horrek\n2K Boston/2K Australia, embregerezh c'hoarioù video\nOne Boston Place, skraber-oabl uhel e Boston (Massachusetts)\nAdtapet diwar « https://br.wikipedia.org/w/index.php?title=Boston_(disheñvelout)&oldid=1824201 »\nKemmoù diwezhañ degaset d'ar bajenn-mañ d'an 10 Gen 2019, da 21:34.


Feur-emglev Xanten - Wikipedia\nLec'hiadur Xanten en Alamagn a-hiziv\nFeur-emglev Xanten (alamaneg : Vertrag von Xanten) a voe sinet e Xanten d'an 12 a viz Du 1614 etre Wolfgang Wilhelm, dug Pfalz-Neuburg hag an Dilenner Johann Sigismund. Kannaded a Vro-Saoz hag a Vro-C'hall a voe lakaet da hanterourien.\nDre ar feur-emglev-se e voe lakaet un termen da vrezel-hêrezh Jülich ha d'an emgannoù etre Wolfgang Wilhelm ha Johann Sigismund. Er feur-emglev e voe roet broioù Jülich, Berg ha Ravenstein da Wolfgang Wilhelm. Broioù Kleve-Mark ha Ravensberg a voe roet da Johann Sigismund. Ar re-se e voe ar re gentañ e-touez ar broioù tost d'ar Roen a voe perc'hennet gant an tiegezh Hohenzollern ; diwarno e voe savet Rheinprovinz diwezhatoc'h.\n↑ Hayden, p. 22.\nJülich e lec'hienn britannica.com\nAdtapet diwar « https://br.wikipedia.org/w/index.php?title=Feur-emglev_Xanten&oldid=1809685 »\nKemmoù diwezhañ degaset d'ar bajenn-mañ d'an 1 Du 2018, da 15:06.


Luc Winants - Wikipedia\nLuc Winants a zo bet ganet d'ar 1añ a viz Genver 1963.\nMestrc'hoarier echedoù belgiat eo. Mab d'ar mestrc'hoarier echedoù belgiat Henri Winants eo. Mestr Meur Etrebroadel eo.\nKleuboù: el Luksembourg e c'hoari er C.E. Le Cavalier Differdange, e Belgia er Cercle Royal de Liège abaoe 2001, goude bout bet c'hoariet er C'hleub Schach Klub Rochade Eupen-Kelmis, en Izelvroioù er Schrijvers Rotterdam hag e Bro-C'hall e L'Echiquier Cappellois (e Kapelle, departamant an Norzh, e Flandrez).\nE 1985 e kemeras perzh en Tournamant Swift e Brusel, gant Michel Jadoul, Anatoliy Karpov, Viktor Kortchnoy, Ljubomir Ljubojević, Miles, Romanichin, Yasser Seirawan, Jan Timman, Torre, Van der Viel ha Zapata.\nKampion Belgia e voe en Anderlecht e miz Gouere 1986 gant 10 poent diwar 12.\nTapout a reas e "reizhenn" gentañ en Olimpiadoù Thessaloniki (Gres) e 1984, an eil hini e Tournamant Oostende hag e dibenn 1986 e voe anvet "Mestr" gant ar FIDE.\nE 1987 e teuas ar maout gantañ en Tournamant partiennoù kempred aozet gant KOSK (Koninklijke Oostendse Schaakclub - Kelc'h Echedoù Roueel Oostende) Oostende.\nE 2004 e c'hoarias en Olimpiadoù Calvia (Spagn) a-gevred gant Arthur Abolianin, Bruno Laurent ha Geert Van der Stricht.\nEn 6vet Kampionad Europa (hiniennel) e Varsovia (Mezheven-Gouere 2005) e voe 168vet gant 5,5 poent diwar 12. 10 poent a voe merket gant an hini kentañ, Dieter Nisipeanu.\n2525 edo e renk Elo e miz Genver 2008.\nE fichenn FIDE\nE c'hoari e Chessgames\nLec'hienn Luc Winants\nAdtapet diwar « https://br.wikipedia.org/w/index.php?title=Luc_Winants&oldid=1701111 »\nC'hoarierien echedoù belgiat\nKampioned echedoù Belgia\nKemmoù diwezhañ degaset d'ar bajenn-mañ d'an 30 Ebr 2016, da 12:06.


Daou diriad e penn ar bed o kenlabourat evit kinnig deoc’h ur Food box dibar evit ar begoù lipous da vare nedeleg ! Evit an digarez plijus-mañ e vez kinniget gant Penn Ar Box ha Cornish Food Box, daou embregerezh o vrudañ gastronomiezh o bro, lakaat war-wel boued Breizh ha Kernev-Veur en ur voest, blaz ar broioù keltiek enni. Kavit amañ produioù a-feson dibabet gant an daou skipailh dre ma'z int ur skeudenn eus ar chemet artizanel.\nSouezhet e viot gant meuzioù dibar ha dizoloet e vo ganeoc’h ar pep gwellañ eus ar pezh a vez fardet e Breizh hag e Kernev-Veur. Beajet e vo dre keriadennoù pesketaerien hengounel gant rilhetez kregin-Sant-Jakez mod breizh ha saladenn bezhin Kernev-Veur, soñj ho po eus an abadennoù e-tal an tan e tavarn ar vro gant ar c’hrampouezh dantelez milvrudet hag ar piknikoù gant mignoned war an draezhenn gant gwastilli bihan jinjebr hengounel.\nAbaoe ouzhpenn 30 vloaz e vez kenlabouret etre Breizh ha Kernev-Veur a-drugarez da zarempredoù stank etre amezeien Mor Breizh. Asambles e vez krouet ganto raktresoù europat niverus, hag a zegas talvoudegezh ouzhpenn da ekonomiezh an tiriadoù. Harpet e vez ivez a bep seurt aozadurioù ha mennozhioù o krouiñ liammoù nevez etre an div vroad keltiek-se. Lorc’h a zo gant pep hini o kemer perzh en istor-mañ, dre ar voest “Twinning box” hag a laka anavezout boued, yezhoù ha sevenadurioù Breizh ha Kernev-Veur. Un doare brav eo ivez da ziskouez e vo kendalc’het ar raktresoù kenlabourat etrebroadel etre tiriadoù an arvor, daoust d’ar Brexit. N'eus ket un harz eus ar mor, ur pont ne lavaromp ket !\nE barzh (nemet 50 box) :


Viessoix - Wikipedia\n48° 50′ 23″ Norzh\n0° 47′ 55″ Kornôg / 48.839722, -0.798611\nbihanañ 139 m — brasañ 302 m\nViessoix a oa ur gêriadenn hag ur gumun eus departamant Calvados e Bro-C'hall.\nUr skol a oa e Viessoix e 1723 dija. Ouzh marilhoù ar gumun e kaver meneg eus beziadur Fleurie Fleury, mestrez-skol, d'an 19 a viz C'hwevrer 1723, tro tri-ugent vloaz dezhi, aet da Anaon an neizhour.\nEil brezel-bed, Emgann Normandi, 1944: mervel a reas eizh den nann soudard e Viessoix abalamour d'ar brezel, ur babig, daou baotrig hag ur plac'hig en o mesk; pevar anezhe a varvas e miz Even, ar re all e miz Eost, unan eus ar re-mañ a voe lazhet pa darzhas ur vinenn; dieubet e voe Viessoix d'an 13 a viz Eost gant ar 1st Battalion eus ar rejimant The Royal Norfolk Regiment hag ar 3rd Battalion eus ar rejimant The Monmouthshire Regiment eus ar 3rd British Infantry Division eus tirlu ar Rouantelezh-Unanet.\nIliz katolik Sant Andrev, XIIvet-XIIIvet kantved, adkempennet en XVIIIvet kantved, gant tri bez enni.\nAl leurgêr The Normous hag ur blakenn dirak ar maerdi evit enoriñ milourion The Royal Norfolk Regiment ha The Monmouthshire Regiment eus tirlu ar Rouantelezh-Unanet, bet dieubet Viessoix dezhe d'an 13 a viz Eost 1944..\nStêr: ar Maine, adstêr d'an Allière.\nWar al linenn hent-houarn eus Argentan da Granville emañ Viessoix; serret eo an ti-gar.\nMeurzh 2008 Kerzu 2015 Patrick Poupion digostezenn Implijad bank\nMeurzh 2001 Meurzh 2008 Ghislaine Leverrier digostezenn Retredadez eus an deskadurezh-stad\n1989 Meurzh 2001 Marcel Chénel digostezenn\n1971 1995 Robert Désert\n1956 1971 Adrien Poulain\n1945 1956 Fernand Baron\n↑ Arcisse de Caumont, Statistique monumentale du Calvados, Arrondissements de Vire et de Bayeux, Embannadurioù Hardel, Caen, 1857, Levrenn 3, pajennoù 77 ha 78\nAdtapet diwar « https://br.wikipedia.org/w/index.php?title=Viessoix&oldid=1987711 »\nKemmoù diwezhañ degaset d'ar bajenn-mañ d'an 23 Ebr 2022, da 15:24.


Pajenn:Catechis, 1817.djvu/229 - Wikimammenn\na ell e rei. Leromp gant ar Roue David er Psalm Miserere « Crouet ennomp, o ma Doue, ur galon bur, ur Speret evn : ne rebutet jamais ur galon contristet hac humiliet ».\nAr gontrition barfæt a so ur glac’har da vezàn offanset Doue abalamour d’e vadelez infinit. Bezàn eo ar garantez barfæt evit Doue, ha justifiàn a ra gant an desir da receo ar sacramant a binigen ; en hevelep fæçon ma varfe an den er stad-se, quent evit bezàn recevet ar sacramant a binigen, eo sur da vezàn salvet.\nAn Attrition, pe ar gontrition imparfæt, a so ur glac’har concevet communamant dre gonsideration ar vileni, an difformite eus ar pec’het pe an aon rac poanio an ifern. An attrition a so ur mouvamant eus ar Speret-Santel, peini evit guir ne màn quet c’hoas er galon, mæs excitàn ha douguen a ra ar galon-se d’ar mad. Evel-se an attrition a so, evel m’en lavar ar C’honcil a Drant, ur c’hommançamant a garantez Doue, ha suffisant gant an absolven evit bezàn pardonet. An attrition, evel ar gontrition, a dle bezàn interieur, surnaturel, souveræn hac universel. Mar manq unan eus ar c’honditiono-se, n’en deo quet suffisant, memes gant ar sacramant. An attrition a renq, evel ar gontrition, ranfermi ur resolution, ur propos ferm na vezo quen cometet ar pec’het. Anaveout a ellomp on propos ferm dre ar chanchamant a vuez, dre an effort d’en em gorrigea. Ret eo combati evit bezàn victorius, ha bezàn victorius evit bezàn curunet. Ar facilite da goezàn en certen pec’hejo a ra an habitud ; ret eo eta quitaat an occasion, en em disober dious ar pez so caus d’on pec’het,\nAdtapet diwar « https://br.wikisource.org/w/index.php?title=Pajenn:Catechis,_1817.djvu/229&oldid=110710 »\nKemmoù diwezhañ degaset d'ar bajenn-mañ d'an 17 Kzu 2017, da 01:09.


Pajenn:Le Gonidec - Bibl Santel pe Levr ar Skritur Sakr, eil levr.djvu/289 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/289\nann Aotrou gan̄t-hô ; hag é tispennin̄t ar varc’heien.\n6. Ken-nerza a rinn ti Juda, hag é tieûbinn ti Jozef : ha mé hô lakai da zistrei, ô véza m’am bézô truez out-hô : hag hî a vézô ével ma oan̄t abarz m’am boa hô distaolet ; râk mé eo ann Aotrou hô Doué, hag é klevinn out-hô.\n7. Hag hî a vézô ével kalouneien Éfraim ; hag hô c’haloun en em laouénai ével gan̄d ar gwîn : hô mipien hé gwélô, hag en em laouénai, hag hô c’haloun a dridô enn Aotrou.\n8. Hô c’houibana a rinn, hô strolla a rinn, ô véza ma em eûz hô dasprénet : hô faotta a rinn ével ma oan̄t paot ken̄t.\n9. Mé hô hadô é-touez ar boblou, hag hî a bell hô dévézô koun ac’hanoun : gan̄d hô bugalé é vévin̄t, hag é tistrôin̄t.\n10. Ha mé hô digasô eûz a vrô ann Éjipt, hag hô strollô eûz ann Assiria, hag hô c’hasô é brô Galaad hag al Liban ; ha na vézô két kavet a léac’h a-walc’h évit-hô.\n11. Hag hen̄ a dreûzô ar striz-vôr, hag a skoi war goummou ar môr ; hag ann holl steriou a vézô kéflusket bétég ar gwéled : rogen̄tez Assur a vézô vuéléet, ha gwalen roué ann Éjipt a iélô kuît.\n12. Hô c’hen-nerza a rinn enn Aotrou, hag hî a valéô enn hé hanô, émé ann Aotrou.\nDisman̄tr Jéruzalem. Ann Aotrou a dorr diou wialen-vésa.\n1. Digor da zôriou, ô Liban, ha ra vézô devet gan̄d ann tân da wéz-sedr.\n2. Iouc’hit, gwéz-sapr, râg ar gwéz-sedr a zô kouézet ; râg ar ré uc’héla a zô diskaret : iouc’hit, dervenned Basan, râg ar c’hoat kré a zô trouc’het.\n3. Mouéz keinvanuz ar véserien a glevann, ô véza ma eo disman̄tret hô fougé ; ha trouz iuduz al léoned, ô véza ma eo kaset-da-gét balc’hder ar Jordan.\n4. Ével-henn é lavar ann Aotrou va Doué : Pask ann dén̄ved lâz,\n5. Péré a lazé hô ferc’henned, hép truez é-béd, hag a werzen̄t, ô lavarout : Benniget ra vézô ann Aotrou, da binvidig omp deuet : hag hô méserien na espernen̄t két anézhô.\n6. Ha mé ivé na esperninn két pelloc’h tûd ar vrô-zé, émé ann Aotrou : chétu mé a lakai ann dûd, ann eil étré daouarn égilé, hag étré daouarn hô roué : hag hî a wastô ar vrô, ha n’hô zenninn két eûz hô daouarn.\n7. Râk-sé, ô péorien ann tropel, é paskinn ann dén̄ved lâz. Ha mé a géméraz diou wialen, hag é c’halviz unan anézhô ar Géned, hag é c’halviz ébén ar Gordennik : hag é paskiz ann tropel.\n8. Ha mé a lazaz trî meser enn eur miz, ha va éné a zô en em strizet enn hô c’hén̄ver, ô véza ma eo bét hô éné édrô em c’hén̄ver.\n9. Hag em eûz lavaret : N’hô paskinn két : ra varvô néb a varvô ; ha ra vézô lazet néb a vézô lazet ; hag eûz ann dilerc’h r’en em zebrô ann eil égilé.\n10. Ha mé a géméraz va gwialen a oa galvet ar Géned, hag é torriz anézhi, évit terri ar gévrédigez em boa gréat gan̄d ann holl boblou.\n11. Hag hî a oé torret enn deiz-zé : ha péorien ann tropel, péré hô doa miret va lézen, a anavézaz pénaoz é oa gér ann Aotrou.\n12. Ha mé a lavaraz d’ézhô : Ma her c’havit mâd, digasit va gôbr ; anéz, list-hén̄. Hag hi a boézaz trégon̄t péz arc’han̄t évit va gôbr.\n13. Hag ann Aotrou a lavaraz d’in : Taol-hén̄ d’ar skeûdenner, ar gôbr kaer-zé, hô deûz kavet a dalienn. Ha mé a géméraz ann trégon̄t péz arc’han̄t, hag é taoliz anézhô d’ar skeûdenner é ti ann Aotrou.\n14. Ha mé a dorraz va eil wialen, a oa bét galvet gan-én̄ ar Gordennik, évit diframma ar vreûdeûriez étré Juda hag Israel.\n15. Hag ann Aotrou a lavaraz din :\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/289&oldid=163829 »\nKemmoù diwezhañ degaset d'ar bajenn-mañ d'an 26 Eos 2020, da 14:56.


Difi Zero lastez : gwisket evel Beyoncé hep plastik\nPublié le 07/05/2020 à 09h00 • Mis à jour le 12/06/2020 à 11h42\nÉcrit par Mael Le Guennec\nLakaat ar fri en hor pezhioù dilhad ha dizoleiñ…ez eus plastik forzh pegement enno. Kenderc’hel an avañtur noaz-rann? War a seblant e vefe diskoulmoù all. Kendrec’het omp e c’hell ar c’hiz hag ar Zero lastez kenvevañ asambles. Deomp da zizoleiñ ar stalioù a eildorn.\nDifi Zero lastez : an dilhad\nEr bloavezhioù 1950, ma felle d’ur vaouez prenañ ur vroz e kouste dezhi un 70 euro bennak. Hiriv e c’hellan me mont da brenañ ur vroz nevez flamm da di H&M pe Zara evit nebeutoc’h eget 10 euro ! Ya eveljust n’eo ket ar memes kalite met alies en em c’houlennan memestra penaos eo posubl d’an dilhad bezañ ken marc’had-mat! Un dra bennak a dreuz a zo, anat eo !\nPriz ur pezh dilhad hiriv - o kontañ an danvez, al labour krouiñ ha gwriat, an transportoù, al lojistik gwerzhañ - a zo dibosubl. Perak ? Peogwir ne vez ket kemeret e kont er jedadenn ar c’houst evit an endro !\nAn dra-se a vez anvet ar “fast fashion”, business a vount ar vevezerien da brenañ dilhad nevez pep 5 sizhunvezh, o lakaat war ar marc’had ouzhpenn 20 dastumad nevez bep bloaz.\nWar ar rouedadoù sokial evel Instagram e vez sellet a dost ouzh dibaboù an dud da geñver ar c’hiz. Adlakaat div wech ar memes pezh dilhad a zo gwelet e-giz un dra bennak iskis, pe zoken difennet : ur “fashion faux-pas”. Ar pezh a zo spontus, pa ouezer pegen saotrus eo industriezh an dilhad!\nAr fast fashion a sav ur gudenn vras evit an endro : krouet e vez muioc’h-mui a zilhad hag ouzhpenn-se e vez lakaet muioc’h mui a blastik e-barzh !! Ouzhpenn 60% eus ar fibroù a vez implijet bremañ a zo enno danvez sintetek, o tont eus ar petrol. Ha pa vezo taolet kuit hon dilhad ganeomp, ne zaio ket ar fibrennoù-se da vreinañ e giz ma rafe ar c’hotoñs pe al lin. Chom a raio ar partikulennoù plastik da blavañ er mor pe en douar e-pad miliadoù a vloavezhioù!\nArkeologourien an dazont a gavo moarvat an tammoù dilhad-se en douar hag a gompreno petra oa hon doare da guzumiñ dilhad en XXIvet kantvet.\nPetra ober neuze ? Brav eo lavaret eo arabat prenañ dilhad nevez, plijout a ra din ar c’hiz, ha n’em eus ket c’hoant gwiskañ dilhad va mamm-gozh bemdez evit saveteiñ ar blanedenn !\nUnan eus an diskoulmoù : kompren ez eo ar c’hiz ur vouklenn, ha pep stil a zistro atav deiz pe zeiz. Skouer : er mare-mañ ne weler nemet dilhad awenet gant ar bloavezhioù 1990 er stalioù.\nPerak chom hep prenañ war-eeun dilhad kozh vintage neuze ? Ar stalioù a eil-dorn a ginnig muioc’h mui a ziskoulmoù evit an dud a fell dezho kaout ur gwir stil hep kemer perzh e doñjer ar fast fashion.\nEvel ma lavar Macklemore en e ganaouenn “Thrift shop”, perak prenañ traoù nevez pa c’heller krouiñ ur gwiskamant a-bezh gant 20 dollar?\nTu zo bezañ gwisket gant stil evit 20 dollar!\nHor stalioù vintage muiañ-karet e Brest ha Roazhon :\nRossignol de mes Amours: stal dilhad vintage e Roazhon\nécologie environnement déchets ménagers culture bretonne culture culture régionale\nDifi Zero lastez : ur pizza hep plastik... labour 'zo\ncopier le lien https://france3-regions.francetvinfo.fr/bretagne/difi-zero-lastez-gwisket-evel-beyonce-hep-plastik-1825630.html\nAccueil > Bretagne > Difi Zero lastez : gwisket evel Beyoncé hep plastik


Guirionéeu ag er Religion/Chapistr 17 - Wikimammenn\nGuirionéeu ag er Religion/Chapistr 17\n◄ Er haz en dès Doué doh er péhèd. Punition er péhèd. Er gueu e hra mab-dén doh-t-hou é hunan dré er péhèd marhuel. ►\npunition er péhèd.\nDré er memb ræson m’en dès Doué caz doh er pébèd, é teli er punissein ; rac er péhèd, e lar S. Augustin, ne vehé quet mui péhèd a pe ne zeliehé quet bout punisset. Doué hum ziscoa perpet èl un Doué ; ean e zeli enta, a pe buniss er péhèd, er punissein èl un Doué. Ean er puniss ér bed-men hag ér bed-aral, perpet guet justice, hemb douguein dorn mui de unan eit d’en aral.\n1° Ér vuhé-men. Quentéh m’en dès Adam péhet é ma punisset ; col e ra en ol vertuyeu caër en doé receuet guet é Grouéour, hag ol é vugalé ar é lerh e zou lodêc ér poénieu en dès tennet ar nehou dré é béhèd. En drougueu, er misérieu ag er vuhé-men, hag er marhue, e zou punitioneu er péhèd-cé ; ha dré guement-cé Doué e vou chiffet doh é vugalé quehet ma vou ar en doar un dapen a hoaid Adam é mambreu mab-dén. Honnéh-é er bunition a béhèd hur hetan Tad, punition jaugeabl doh justice un Doué. Car mar en dès ur roué, péhani e buniss un torfæt groeit énep d’é vajesté, en droèd de zastum ar er vugalé punition ou zad cablus, perac Doué, guet mui a ræson hag a justice, ne hellehé ean er gobér ? Guet a bunitioneu aral e huélamb-ni ér Scritur santel ! Caïn a zou bet miliguet guet Doué ha handéhet guet en ol ; er bed a béh e zou bet béet én ur mor a zeur a gaus d’abominationeu en dud ; ur glau a chouffr hag a dan e gouéh ar bedair kér lubrik hag infâm ; serpantèd tan e zou bet dégasset énep d’er Juiffèd, péré e dæré doh Moïs ; er roué Saul, er rouannès Jezabel, er fal dra Antiochus hag hilleih a hendaral e zou bet punisset guet rustoni. En armé a Israël e oé bet distruget a gaus de laironci Acham é hunan. Hantér-hand mil Betsamit e oé bet scoeit d’er marhue eid ou devout couciet en Arh santel. Er bobl Juif e zou hoah hinihue en dé casset ha digasset a vro de vro, dispriset guet en ol pobleu aral, punisset guet Doué, eid ou dout dishanàuet é gonzeu hag é hræceu. Ha péguement a exampleu aral, sihoah ! e hellér hoah cavouèt.\nEr poénieu deliet d’er péhour e zou hemb nombr, e lar er Scritur. Mar arrihue quement a valeurieu ér bed-men, quement a vrezélieu, quement a glinhuédeu, a hoal-amzér, é ma rac péhedeu en dud, ou laironci, ou lousteri, ou infamité, ou blasfémeu, ou sacrilégeu en dès allumet colér en Eutru Doué. Mar torret me lézen, e laré Doué d’é bobl, me hrei santein quentéh er visér hag er beuranté. Mar dalhet d’hum seuel énep d’ein, me hrei d’oh souffrein seih gùéh quementral. En nean e vou quer calet èl en hoarn aveid oh, hag en doar quer calet èl en arêm.\nÉn-amb hun hunan é teliamb clasq er vamen ordinær ag hun drougueu, hag én-amb, dré ur gonversion vad, é cavehemb ehué er remèd. É tistroein doh Doué, ni e zistannou é golér ; rac é lacat é justice d’hobér hé zro ér bed-men, n’ancoéha quet neoah é visericord. Ean e scoa er béherion, mæs eid ou galhuein devat-hou ; hag er ré just, mæs eid ou furifiein. Na maleurusset é enta er ré hum zal idan en tauleu ag é zorn puissant ! Er ré péré e zou perpet én eurustèd, deustou ma vihuant én disordr, n’en dint quet eurussoh arzé. Calz a vadeu caër, guet ur vuhé criminel, e zou ur bunition vras a berh Doué ; ha mar gortoz guet un impi benac ér bed-men, quement-cé e zou eid er punissein guet muyoh a rustoni ér bed aral.\n2° Ér bed aral. Jugeamb ag er haz en dès Doué doh er péhèd, dré er punitioneu e den ar nehou ér bed aral. Ag un tu, pe gleuehemb unan dannet é poussein tauleu cri eahus, a p’er gùélehemb é losquein én un tan calet hag éternel ; ag en tu aral, a pe huélehemb ineaneu santel é aqùittein ér purgatoér fauteu distér dré dourmanteu ne heller quet espliquein, carguet a lorh hag a scont, ne larehoh-hui : oh ! na terriplet-é en Eutru Doué én é jugemanteu adorabl !\nMæs ehué, a pe chongeamb é Majesté en Eutru Doué hag é izeldæt mab-dén, a pe gonsidéramb penaus un Doué e zou bet dispriset guet é vugalé, péré n’en dès chet groeit cas a vadeleah ou Hrouéour, péhani e venné ou salvein, penaus en ou dès ean affliget é refus a rantein dehou er respet hag en adoration deliet, n’en d’omb quet mui souéhet ag ur bunition quer rust.\nNi e gomprenehé penaus mab-dén, goudé en dout refuset a véritein er bonheur péhani e oé preparet dehou, e zelié bout forhet a nehou eit jamæs. Ni e gomprenehé penaus ur squèd, péhani en dès credet hum seuel énep d’er Mæstr a bep-tra, e vérit bout punisset guet er vrassan rustoni, hag a p’en dès bet er malice de gomparagein é Zoué doh madeu ha pligeadurieu disprisabl, de béré memb en dès reit er hetan léh én é galon ; ni e gomprenehé é ma just er punissein, ha m’hum chervigeou Doué ag er memb musul m’en dès mab-dén hum cherviget eid en offansein, ha ma vou en offanse-zé musulet ha punisset dré ur boén éternel hag hemb fin, ha ni e larehé : just-oh, men Doué, hou jugemanteu e zou lan a justice.\n3° Ean e buniss ér guis-cé er péhour, hemb sellèt doh é rang nag é galité. Ret-é m’en dé er péhèd un dra scontus bras, hag hilleih anjuliussoh de Zoué elt n’hellamb er homprenein, a p’en dès, ean péhani n’en dé meit madeleah ha misericord, er punisset guet quement a rustoni. A pe zehé un tad péhani en dès ur garanté tinér doh é vab, ag er hondannein de verhuel dré en tan, hag arlerh en devout-ean taulet én ur hovel allumet, a pe zehé en tad-cé d’anjuliein é vab én é valeur, én ul larèt dehou : ha zrougueu, ha tourmanteu e zou men gloër ; n’en d’on quet touchet é cleuèt ha huannadeu ; n’en d’ous quet mui me mab, n’em sellès quet mui èl ha dad ; hui e jugehé, hemb arvar, penaus er hroaidur miserabl-cé en devehé groeit un torfæt blaouahus. Juget er memb tra ag en torfæt groeit énep de Zoué hag ag er haz dès doh er péhèd.\nDoué en dès ur fin muyoh a garanté doh mab-dén, eit n’en dès en tad tinérran doh é vab ; neoah a p’en dé ret punissein er péhèd marhuel, ean e daul non-pas hemb quin un dén, mæs quement hanni e zou cablus, ér punce a dan, hag e laq é hloër doh ou funissein epad ol un éternité.\nDoué e garé é ælèd, péré en doé crouéet én ur stad quer bràu ha quer parfæt ; neoah, eid ur péhèd hemb quin, ean ou hondan hag ou zaul, a villioneu, ér palfonce ag en ihuern. Abraham, Moïs, Eli e oé amièd en Eutru Doué ; neoah, nac er sænt bras-cé, na dén just erbet ne vent bet jamæs salvet a pe vezent marhuet couciet dré ur péhèd marhuel hemb quin. O men Doué ! na brasset un droug é enta er péhèd, a p’er punisset guet quement a rustoni ! Péh ræson de greinein ! rac en dén santellan, mar da ha couéhel ha merhuel én ur péhèd marhuel hemb quin, e zou collet hemb truhé ! Na brasset-é hun dalledigueah, ma n’en dougeamb quet, mar câramb en occasion a nehou, ha mar bihuamb hemb veillein erhat ar-n-amb hun hunan !\n1° É han de gommance hum bunissein mé-memb ag er péhedeu a mem buhé passet. 2° Eit quement-cé me hrei bamdé un act benac a gontrition. 3° Me vangeou en Eutru Doué ar ol er péh en dès péhet én-han : ar me spered, é arrest ér chongeu fal hag inutil ; ar me halon, doh hi harguein a santimanteu a anquin a me fauteu. Men Doué, reit-t’ein ur haz santel doh-on me hunan.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_17&oldid=90907 »\nKemmoù diwezhañ degaset d'ar bajenn-mañ d'an 28 Eos 2016, da 12:24.


Kaozeadenn Rummad:Tud ar Republik Tchek - Wikipedia\nKaozeadenn Rummad:Tud ar Republik Tchek\nKudenn: "Tchekia" a oa anezhi a-raok "Republik Tchek" ha "Republik Tchekoslovakia". Kadbzh 13 Gou 2011 da 10:43 (UTC)\nDiwar-benn anv ar vro e c'haller lenn fr:Nom de la République tchèque pe en:Name of the Czech Republic. A-raok an ugentvet kantved ha krouidigezh Tchekoslovakia, ne veze ket graet kalz gant Tchekia (pe un anv heñvel e yezhoù all). Graet e veze kentoc'h gant Bohemia. Bremañ avat e vez implijet an anv Tchekia (). --Llydawr 15 Gou 2011 da 13:34 (UTC)\nEn darn vrasañ eus yezhoù Wikipedia e reer gant ur ger hepken, evel "Tchekia", ha n'eo ket daou evel "Republik Tchek". Sellit ouzh ar pennad diwar-benn ar vro pe ar rummad. --Llydawr (kaozeal) 7 Kzu 2018 da 13:28 (UTC)\nAdtapet diwar « https://br.wikipedia.org/w/index.php?title=Kaozeadenn_Rummad:Tud_ar_Republik_Tchek&oldid=1813166 »\nKemmoù diwezhañ degaset d'ar bajenn-mañ d'an 7 Kzu 2018, da 13:28.


Pajenn:Morvan - Buez ar Zent, 1894.djvu/655 - Wikimammenn\nPajenn:Morvan - Buez ar Zent, 1894.djvu/655\n22 a Vengolo\nsant thomas vilneuf, eskop\nEunn devez ma n’oa nemethan enn ti, e roaz peb a labous iar da eur vandenn beorien a ioa deuet da doull ann or, abalamour n’edo ket alc’houez armel ar bara ganthan. He vamm, e leac’h skandalat anezhan pa glevaz petra en doa great, a oue foug ennhi hag a zridaz he c’haloun e sonjal e tennje varnhan evelse bennoz ann Aotrou Doue.\nD’ann oad a bemzek vloaz, Thomas a oue kaset da skolach Alkala da ober he studi. O veza m’en doa eur spered lemm, e teske kement a garie, ha pa oue echu he studi ganthan, e oue kavet din da skolia ar re all d’he dro var ar philosophi ha var ann theoloji. Mes etre daou e varvaz he dad, hag e renkaz distrei d’ar gear. Neuze e verzaz ann holl danvez en doa bet enn heritach, hag e reaz eunn hospital euz he di.\nGoudeze e viskaz sae ar venac’h euz a Urs sant Aogustin, ha ne oue ket pell er gouent na zervichaz da skouer d’ar venac’h all dre he humilite, he basianted, he aked d’ar bedenn, ha dreist holl dre he garantez evit he nesa. O veza bet beleget, e oue karget da brezeg ha ne c’houfe den niveri ar bec’herien a dennaz euz a lagenn ar pec’hed dre nerz he brezegennou. Ann impalaer Charles Pemp en doa eur blijadur vraz oc’h he glevet o sarmoun, hag a ioa leun a istim evithan.\nAnn impalaer-ze en doa koundaonet d’ar maro eunn nebeut tudchentil euz he balez. Mes Thomas a ieaz da c’houleun gras evitho, hag a obtenaz dioc’htu ar pez a c’houlenne. Ar re a ioa da dosta d’ann impalaer n’oant ket evit koumpren penaoz oa bet selaouet ker buhan ; mes Charles Pemp a lavaraz d’ezho : « — Thomas, emezhan, n’e ket pedi a ra, gourc’hemenn eo, ha kaloun ebed ne c’hell herzel ouz he gomzou. »\nGoude beza bet superior e meur a gouent euz he Urs, ar Zant a oue hanvet da eskop e Grenad ; mes ne falvezaz ket d’ezhan a briz ebet kemeret ar garg-se. Goulskoude, dek vloaz divezatoc’h e oue hanvet adarre e plas eskop Valans, a ioa eat da Liej, hag enn dro-ma e renkaz senti.\nEvithan da veza eskop, ne jenchaz netra enn he feson da veva. Kreski he aluzennou a reaz avad, ha kement\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/655&oldid=137886 »


Poltred Nikolay Karamzin gant Aleksey Venezianov.\nNikolay Mic'hailovitch Karamzin (Николай Михайлович Карамзин e rusianeg), ganet d’an 12 a viz Kerzu 1766 e proviñs Simbirsk ha marvet d’an 3 a viz Mezheven 1826 e Sant-Petersbourg, a oa ur skrivagner, barzh, troer hag istorour eus Rusia. E oberenn anavezetañ eo "Istor ar Stad Rusian", e daouzek levrenn.\nOfiser en arme an tsar e oa e dad ha Tatared eus Krimea e oa e hendadoù. Kaset e voe Nikolay d’ober e studi da Voskov, gant ur c’helenner alamanek eus Suis. Goude ez eas da Sant-Petersbourg. Eno en em lakaas da dreiñ e rusianeg oberennoù gant skrivagnerien estren. Goude distreiñ da Simbirsk ez eas da Voskov en-dro.\nGoude ober e goñje e Sant-Petersbourg en em lakaas da veajiñ dre Europa, e 1789-1790. Tremen a reas dre Alamagn, Bro-C'hall, Suis ha Bro-Saoz. Pa zistroas da Rusia e skrivas e "Lizheroù ur Beajour Rusian", embannet en ur gazetenn da gentañ hag e stumm ul levr goude. El levr-se e konte en doa graet anaoudegezh gant Immanuel Kant e Königsberg hag en doa gwelet an Dispac'h Gall e Pariz. Plijout a reas e oberenn d’an dud hag un tamm mat a vrud a c’hounezas. D’ar mare-se ivez e troe skridoù diwar ar galleg, ur yezh hag en doa desket ez-yaouank hag a oa ledet a-walc’h e-touez noblañsoù Rusia en amzer-hont. E-pad ar bloavezhioù 1790 e embannas oberennoù all ivez, troidigezhioù pe skridoù savet gantañ evel "Aglaia", ma oa, e-touez traoù all, ur gontadenn diwar-benn an haroz Ilya Muromets.\nAnvet e voe Nikolay Karamzin da istorour ofisiel Impalaeriezh Rusia gant an tsar Aleksandr Iañ, d’an 31 a viz Here 1803. E 1816 e voe embannet an eizh levrenn gentañ eus e labour. Dindan ur miz e voe gwerzhet an tri mil skouerenn. Goude e voe embannet teir levrenn all hag an daouzekvet levrenn ne zeuas er-maez nemet goude e varv, e 1826. En oberenn veur-se e konte istor Rusia abaoe an deroù betek penn-kentañ ar XVIIvet kantved.\nDispredet eo an “Istor ar Stad Rusian”-se bremañ, met kendelc’her a reer da lenn meur a hini all eus oberennoù Karamzin hiziv. Ouzhpenn e skridoù komz-plaen ha barzhoniezh, e savas troidigezhioù diwar meur a yezh. Unan eus e droidigezhioù anavezetañ eo Shakuntala, tennet eus al lennegezh sañskritek klasel ha savet gant Kālidāsa.\nBolz en enor da Garamzin e kêr Oulyanovsk (Simbirsk)\nEvel ezel eus akademiezh Sant-Petersbourg, adalek 1818, Karamzin a reas kalz evit degas kemmoù d’ar rusianeg ha pellaat diouzh ar slavoneg kozh. Gantañ e teuas nevezc’herioù war-wel, gerioù hag a zo tremenet er yezh pemdeziek abaoe. Gantañ ivez e voe ledet an implij eus al lizherenn "ë" hag a oad krog da implijout e rusianeg e dibenn an XVIIIvet kantved evit ar soniad [jo].\nDiv wech e voe dimezet Nikolay Karamzin : ar wech kentañ gant Protasova Elizaveta Ivanovna (marvet e 1802) hag an eil gwech gant Kolivanova Katerina Andreevna (1780-1851). Ur verc’h en doe gant e wreg kentañ ha pemp bugel gant e eil gwreg.\nGwall boaniet e voe Karamzin gant marv an tsar Aleksandr Iañ e 1825. Darempred o doa bet e-pad ouzhpenn 20 vloaz hag e-pad pell e oa bet Karamzin o lojañ e palez an tsar. Mervel a reas Nikolay Karamzin d’an 3 a viz Mezheven 1826, gant un danijenn skevent en doa paket un nebeud mizioù a-raok e Sant-Petersbourg. Beziet e voe e Sant-Petersbourg, e Manati Aleksandr Nevskiy.\nAdtapet diwar « https://br.wikipedia.org/w/index.php?title=Nikolay_Karamzin&oldid=1933854 »


Odysseüs - Wikipedia\n(Adkaset eus Ulises)\nEvit Ulysses, gant James Joyce, mont da welout Ulysses (romant).\nOdysseüs pe Odiseüs (pe Ulises) a zo unan eus harozed vrudetañ mitologiezh Henc'hres. Mab e oa da Laertes, roue Itaka, ha d'e bried Antiklea. Dimezet e oa da Benelope, ha tad e oa da Delemac'hos. Er pezh c'hoari Iphigenia en Aulis, gant Euripides, eo Sisifos a zo kontet da vout tad dezhañ.\nOdysseüs ha Penelope, hervez Francesco Primaticcio.\nOdysseüs ereet ouzh gwern e lestr evit chom hep klevout kan ar Morwragez, Mirdi Broadel Hendraouriezh Atena\nPenn Odysseüs en un hollad ma weler Odysseüs o tallañ Polyphemus, kizelladur marmor hellazat eus an IIvet kanved kent JK, kavet e kenkiz Tiberius e Sperlonga\nBrudet eo e finesa, pe "metis", hag abalamour da se e vez anvet alies Odysseüs widreüs e skridoù an Henamzer.\nKontet eo lod eus e gurioù en Ilias, hag en Odysseia, an daou veurgan savet gant ar barzh Homeros, en Henc'hres, ha pennharoz an Odysseia eo zoken. En Ilias e tiskouezer ar perzh a gemeras e Brezel Troia e-pad brouez Akilles. Ur wezh echu ar brezel e klaskas distreiñ d'e enezenn, met kantren a reas e-pad dek vloaz a-hed aodoù ar Mor Kreizdouar tra ma oa e wreg Penelope er gêr ouzh e c'hortoz. E veajoù eo a zo kontet en Odysseia paoao klask distreiñ d'ar gêr.\n2 En Ilias\n3 En Odysseia\n4 Marv Odysseüs\nUlises a zo e anv latin (Ulixes ervat). Ὀδυσσεύς pe Odysseüs e oa e anv e gregach). Kavout a reer ivez ar stummoù Olysseus (Ὀλυσσεύς), Oulixeus (Οὐλιξεύς), Oulixes (Οὐλίξης).\nHervez Homeros e talvez an anv kement ha "mab a boan". Kentoc'h e teufe eus οδηγός: odēgós, "an ambrouger, an diskouezer-hent". Talvezout a ra ivez "poan", pe kentoc'h "an hini a ra poan hag en deus poan". Ha poan en devez alies, poan-spered da vihanañ.\nTalvezout a ra war un dro "an hini en deus kasoni" hag "an hini a zo kasoni outañ". Kasoni en deus ouzh an doueed, ha kasoni o deus-int outañ. Dont a ra e anv diwar ar verb "οδυσσάομαι-οδυσσωμαι", a dalv war un dro 'kasaat" ha "bezañ kasaet".\nUnan eus Harozed niverus an Ilias eo Odysseüs.\nOdysseüs o kinnig gwin d'ar C'hiklop, adoberenn roman diwar un delwenn orin eus dibenn ar marevezh henhellazek, er mirdi Chiaramonti\nSellet ouzh ar pennad pennañ Odysseia\nAn Odysseia a zanevell distro Odysseüs d'ar gêr, ugent vloaz goude bezañ aet da Vrezel Troia. En deroù ez eo prizonniet war enezenn Kalypso met Athena a ra he mad eus ur veaj graet gant Poseidon en Etiopia da c'hounit asant an doueed all da zistro Odysseüs. Sevel a ra ur radell a gas anezhañ betek enezenn ar Faiakiaiz. Degemer a reont anezhañ ha kontañ a ra dezhe e avanturioù reuzeudik abaoe diwezh Brezel Troia. Kaset gant Faiakiaiz d'e enezenn, ez eo cheñchet en ur c'hlasker-bara kozh gant an doueez Athena. Erru er gêr e lazh holl bleustrerien e bried Penelope a oa o klask he rediañ da eurediñ unan anezhe hag a rae o renkoù en e balez.\nAmforenn Eleusis, Amforenn kendatek eus 650 kent J.-K. o tonet eus mirdi Eleusis. Skeudenn Odysseüs o tallañ Polyfemos gant skoazell e genseurted\nHervez an Telegoneia ez eo devet ar bleustrerien varv hag Odysseüs a ra aberzhioù d'an Nimfezed (Ar re a warde groc'h Itaka e lec'h m'en doa kuzhet e deñzor moarvat, s.o. Kan XIII an Odysseia). Mont a ra goude se da Elis, ma wel un den dianav mod all, Poliksenos, a brof dezhañ ur c'hrater prizius. D'ar mare-se ez eus anv eus istorioù Trofonios, Agamedes hag Augeias. Distreiñ a ra Odysseüs da Itaka da lidañ an aberzhioù meneget gant Tiresias e kan XI an Odysseia hag ez a goude da Desprotia. Eno e timez gant ar rouanez Kallidike. Dont a ra ur bugel dezhi, Polipoetes. En em gannañ a ra Odysseüs gant an Desproted a-enep o amezeien. Kemer a ra an doueed perzh er brezel ivez. Kallidike zo lazhet avat ha distreiñ a ra Odysseüs da Itaka.\nDeskiñ a reer neuze e oa Kirke o tesevel hec'h-unan ar mab he deus bet gant Odysseüs (Kanoù X-XII an Odysseia), Telegonos (henc'hresianeg Τηλέγονος Têlégonos, « zo ganet pell »), en enezenn Aiaia. Diouzh kuzul an doueez Athena e tiskuilh Kirke anv e dad d'he mab, hag e kas anezhañ d'e glask. Reiñ a ra dezhañ ur goaf buzhudus, savet gant Hefaistos, gant flemm binimus ur rae en e benn. Mont a ra Telegonos kuit gant un nebeud moraerien, met kaset int gant ur barrad-amzer war aodoù Itaka, hep goût dezhe e pelec'h emaint. Eno e laeront chatal Odysseüs evit dastum pourvezioù. Degouezhout a ra Odysseüs hag en em gann a ra a-enep e vab Telegonos, a lazh anezhañ gant e c'hoaf. Deuet eo evel-se da wir diougan Tiresias en Odysseia a lavare e teufe marv Odysseüs eus ar mor (eus ur broud rae e gwirionez). E-keit ha m'emañ an haroz war e dremenvan e anavez Telegonos a gunud abalamour d'eo fazi. Degas a ra neuze e gorf gant Penelope hag e vab all Telemac'hos en Enez-Aiaia, ma tev Kirke korf Odysseüs ha ma laka ar re all da vezañ divarvel.\nHervez skrivagnerien an Henamzer e verke marv Odysseüs diwezh oadvezh an harozed.\n↑ Geriadur Hemon-Huon\n↑ Troja, hervez Geriadur Hemon-Huon, Al Liamm 1997.\nLe Robert de poche, 9 000 noms propres, evit an anv Odysseüs.\nAdtapet diwar « https://br.wikipedia.org/w/index.php?title=Odysseüs&oldid=1945053 »\nKemm diwezhañ d'an 13 C'hwe 2022 da 17:34\nKemmoù diwezhañ degaset d'ar bajenn-mañ d'an 13 C'hwe 2022, da 17:34.


Home | Soubenn ar geek\n« Les Colombes du Roi-Soleil 2 : Le secret de Louise\nSherlock – bloavezh 2 »\nAlioù a-feson, un aergelc’h a seblante plijus hag un doare da c’hoari kevrinus hag un distaol war Steam, setu me neuze o sellout pizh ouzh Home.\nGwerzhet e vez evel “a unique horror adventure” (ken kas ne gargfe ket ar skeudenn…). Neuze hem, “unique” marteze peogwir e tiviz ar c’hoarier petra c’hoarvez ha penaos e echu, met “horror” aze ‘m eus bet poan o kompren (ya, c’hoariet ‘m eus en deñvalijenn ha tout evel m’eo kuzuliet ^^). Gwelet an norioù o tigeriñ doare Resident Evil n’eo ket trawalc’h evit bezañ spontus. Oh ya, un trouz pe zaou a lak da darlammat marteze ha c’hoazh ur wech komprenet n’eo ket souezhus ken… Nec’hus marteze ar frazennoù “Don’t Look” hag all war ar mogerioù, lakaomp. Ha koulskoude e oan prest hañ, tremen a raen ma amzer o soñjal “bez e vo un dra bennak war al lein” sellet a raen pep-lec’h, entanet gant ar soñj e kavfen un dra spontus en tu bennak. Plijus a-walc’h eo ar stil pixel (hep na vefe brav eston pe dispac’h ar bloaz kennebeut, arabat farsal). Mod all, e-keñver doare da c’hoari : ur visual novel penn-da-benn, implijet e vez biroù an touchennaoueg, y/n hag ar varenn esaouiñ.\nDihuniñ a ra an haroz en un ti, dianav dezhañ, gwad war al leur… Ret eo klask mont kuit ha kompren petra ‘zo c’hoarvezet en ur sellout/tapout traoù hag ober dibaboù (“ur bistolenn a zo war an daol. Kemer a ran ar bistolenn? Ya/Nann”). Un tamm dipitet on bet gant ar fin ha gant ar c’hoari dre vras peogwir e oan o c’hortoz un tamm anken, un dra bennak. E gwirionez e seblant anat an tri senario adalek ar penn-kentañ (unan anezho a seblante din anatoc’h setu perak ne douchen netra ^^) ha n’on ket souezhet ganin ma-unan evit ma dibab fin. Marteze e c’hoariin en-dro a-benn gwelet pep tra (n’on ket distroet war ma c’hiz da vareoù zo peogwir eo gloazet an dudenn met c’hwitet em eus war un dra bennak d’ur mare) peogwir ne bad ket pell (1e/1e10). Na gomprenan ket mat an doare da vrudañ hag ar berzh avat (sañset unan eus gwellañ c’hoarioù 2012, mmh)…\nUn dra ‘m eus kavet plijus er fin tout, a oa santout nec’h an dudenn ur wech “dilezet” ganeomp. Se ‘oa ur mennozh mat, marteze hini nec’husañ ar c’hoari.\nE gwirionez n’eo ket ur mennozh fall tamm ebet, met ret ‘vefe bet kaout un istor luzietoc’h pe dibaboù disheñveloc’h pe un doare da derriñ ar “pevare moger” abretoc’h pe en un doare donoc’h evit ar c’hoarier… Un dra bennak a rafe e vefe tapet e gwirionez ar c’hoarier pe un twist souezhus e gwirionez (marteze em eus met dibabet an twist brasañ a oa (pe kentoc’h klasket chom ar pellañ posupl eus an twist brasañ a oa, peogwir em eus soñjet ennañ diouzhtu ^^) met gouzout a raen mat pezh a oan oc’h ober ha twist aesañ ha koshañ ar bed eo). Ma, n’hall ket an holl dont a-benn un dro-gaer evel To the Moon 😉\nD’an 9 a viz Mae 2013 ‘m eus adc’hoariet gant Home evit klask gwelet traoù all. Un toullad dizoloadennoù n’em boa ket graet ar wech kentañ a oa hag ur fin all penn-da-benn gant teoriennoù a bep seurt. Gwelout a ran gwelloc’h peseurt diskoulmoù disheñvel a c’hall kaout met bremañ n’on ket sur da gaout c’hoant c’hoari en-dro evit klask anezho holl…\nThis entry was posted on Kerzu 27, 2012 at 3:48 g.m. and is filed under C'hoarioù video with tags gwad, muntr, psikologiezh.\tYou can follow any responses to this entry through the RSS 2.0 feed. You can leave a response, or trackback from your own site.


DegemerStalLevrioùLevrioù 6-10 vloazPikez Blev ruz\nHome / Loreidi / Loreidi PAV / Pikez Blev ruz\nUn diaoulez a blac’h eo homañ. Atav prest d’ober sotonioù ne gredfe ket ar baotred ober. Met piv eo ar bikez-mañ ? Istor gwir pe huñvre ?\nPikez Blev ruz quantity\nISBN: 978-2-86824-107-7 Rummadoù : Levrioù 6-10 vloaz, Priz ar Vugale, Loreidi PAV Product ID: 1721\nFanny Chauffin a blij dezhi furchal en amzer dremenet, pa ne oa na Internet na otoioù e Breizh. Gant Pikez blev ruz hag Avañturioù Zett e oa bet kontet betisoù Niza e Molan. Gant Avañturioù Gondolo e oa ur paotrig e Kemperle e bloavezhioù 30.\nRoit an ali kentañ war “Pikez Blev ruz” Cancel reply\nC’hoarzh ar skeud


Eil pennad — VIII - Wikimammenn\nEil pennad — VIII\nR. Prud’homme, 1903 (p. 30-31)\n◄ Piou eo an Tad Bailly Eun tamm jabadao. — An dilæc’h Pedomp ! — Kenavo ! ►\nBreman ’vad n’eo ket dare ar velkoni da grigi ennomp. Birvi ’ra an dud war ar pont : ar vartoloded ac’h a hag a deu, an *dreizerien ive da vihanan, darn anê. Darn-all a zo harpet war ar gleud a ra an dro d’al lestr, dirake peadra d’en em diduan : ouspenn ugent Italian, pautred ha plac’hed, koz ha yaouank, a zo o son war ar c’hæ gant bep sort benvio muzik. Gwech ha gwech e ve taulet d’ê gwenneien : « heligrap a dap ! » Ar re vihan a lamp warne ’vit o zapout epad ma talc’h ar re vraz da c’hoari. Tud-all zo o klask gwerzan d’imp bep sort treo, a c’hellfemp kaout ezom anê, war ar vatimant : ’vel plegio lien d’azean, boto lien, freuz, ha me oar petra c’hoaz ? Tostaat a ra koulskoude da daer heur, da goulz an dilæc’h : a-wejo e c’houitel ar siren evit laret d’an dilerc’herien hastan.\nAdtapet diwar « https://br.wikisource.org/w/index.php?title=Eil_pennad_—_VIII&oldid=104134 »\nKemmoù diwezhañ degaset d'ar bajenn-mañ d'an 13 Gou 2017, da 10:52.


Thetis - Wikipedia\nArabat eo droukveskañ na gant Tethys a oa gwreg Okeanos ha mamm an Okeanidezed, na gant Themis.\nYaou ha Thetis, gant Ingres (1811). "Ha hi ha kouezhañ d'an douar en e gichen, lakaat he brec'h en-dro d'e zaoulin, sevel he dorn dehou da stekiñ ouzh e elgezh, ha neuze ober he goulenn ouzh mab roueel Kronos." (Iliada, I)\nPeleüs o skrapañ Thetis, tu a-raok ur pelike atikat dremmoù ruz warnañ, hervez doare Livour Leningrad, war-dro 460 kent JK, mirdi al Louvre.\nThetis gant nimfezed.\nThetis (Θέτις / Thetis e gregach) a zo un Nereidenn merc'h da Nereüs ha Doris.\n1.2 He bugale\nDesavet e voe gant Hera. Gant Zeus hag en desped dezhi e voe dimezet da Beleüs, roue Fthia, e Thessalia.\nEn Ilias Homeros e tiskleir Thetis kement-mañ (XVIII, 432–435) :\n« Ma-unan a-douez doueezed ar mor on bet roet gant [Zeus] da blegañ\nD'un den marvel, da Beleüs an Eakid, ha lakaet daoust din\ne-barzh Gwele un den marvel a vez o ruzañ en e balez\nE gozhni c'hwerv. »\n– Homeros, IliasXVIII\nHervez ur vojenn arall e oa Zeus ha Poseidon o virviñ gant ar c'hoant anezhi, met pa ziouganas Themis edo o vont da c'henel ur mab hag a vije kreñvoc'h eget e dad e voe mall war an doueed he dimeziñ d'un den ag an douar.\nC'hiron, en doa desavet Peleüs, a zisplegas penaos lakaat Thetis da vont a-du ganto. Rak evel Proteüs e c'helle honnezh kemmañ he neuz pa gare evit tec'hel rak unan bennak pe en em dennañ pa veze dañjer. Peleüs eta he dalc'has start pa oa o kemm he neuz, ken e oa aet skuizh Thetis ken e prometas dimeziñ gantañ. Da zeiz an eured e oa unan a oa droug enni war menez Olympos : Eris, doueez an dizemglev, ne oa ket bet pedet. Ha hi neuze da vont ha da deurel war un daol un aval a oa evit « an hini gaerañ », ken e voe ret aozañ ur varn war Menez Ida, Barnadenn Paris.\nSkoazellerez[kemmañ | kemmañ ar vammenn]\nSkoazell a roas da veur a zoue :\nDionysos da gentañ, a gavas repu en he ser pa oa bugel, pa oa Lykourgos war e lerc'h ;\nHefaistos, pa voe taolet diwar lein an Olympos ;\nZeus, pa oa bet lakaet chadennoù dezhañ gant Athena, Hera ha Poseidon a felle dezho e vac'hañ: goulenn a reas skoazell digant Briareos, unan eus an Hekatonc'hired, evit e ziac'hubiñ.\nSeizh mab he devoa ganet, hag o-seizh e voent laket ganti en tan evit o dizober eus o natur marvel. C'hwec'h a chomas e-barzh, met Akilles, ar seizhvet, a voe saveteet gant e dad.\nGoude-se e reas war-dro he mab, e klaskas diwall anezhañ rak pep droug, pa soubas anezhañ er stêr Styks, ha pa glaskas mirout outañ a vont da vrezeliñ da d-Troia, penegwir e ouie ervat e oa o vont da vervel eno.\nPetra bennak ma tisplegas dezhañ petra a oa da zibab (bevañ kozh ha divrud, pe mervel yaouank ha brudet) ne voe ket selaouet.\nDerc'hel a reas da skoazellañ he mab e bro Ilion : goulenn a ra digant Zeus reiñ an trec'h da dud Troia pa oa en em dennet Akilles dindan e deltenn.\nGoulenn a reas digant Hefaistos goveliañ armoù nevez, pa oa bet kemeretar re gozh gant Hektor diwar gorf Patrokles. Klask a reas e zizaliañ da vont d'en em gannañ gant Hektor, diouganiñ dezhañ edo o vont da vervel, met aner e voe he c'homzoù hag he strivoù.\nTeti richiama Achille dal Centauro Chirone\nPompeo Batoni, 1770\nSankt Peterbourg, Mirdi ar Peniti\n↑ Brezhoneg diwar troidigezh c'hallek Leconte de Lisle ; troidigezhioù gallek all en-linenn.\n↑ Ilias (I, 396-406)\ninsecula - Thétis (fr)\nAdtapet diwar « https://br.wikipedia.org/w/index.php?title=Thetis&oldid=1973077 »\nKemmoù diwezhañ degaset d'ar bajenn-mañ d'an 6 Meu 2022, da 08:50.


Tal-y-bont (Ceredigion) - Wikipedia\nUr vourc'h vihan eo Tal-y-bont, e Ceredigion e Kembre, tost da Aberystwyth. Brudet eo abalamour da Y Lolfa (Ar Saloñs), un ti-embann ha ti-moullañ. Brudet eo evel ti-embann kembraek, met embann a ra ivez levrioù saoznek, diwar-benn Kembre dreist-holl.\nIliz sant Dewi, Tal-y-bont.\nBethel, Capel yr Annibynwyr, Tal-y-bont.\nBrudet eo ivez evel chomlec'h Mihangel Morgan, ur skrivagner kembraek.\nEtre Aberystwyth ha Machynlleth, war an A487, emañ. Div stêr zo: Afon Leri hag Afon Ceulan hag un dorgenn, Ceulan Maes-mawr (383m).\nGwechall e oa 15 stal, daou di-bank ha div chapel hag un iliz er vourc'h. Bremañ n'eus nemet div davarn e Tal-y-bont, ar Llew Gwyn hag ar Llew Du. Ur skol gembraek eo Ysgol Gynradd Gymunedol Tal-y-bont gant 100 skoliad etre 4 hag 11 oad. Kazetenn a-youl-vat ar vourc'h eo ar Papur Pawb, e kembraeg penn-da-benn.\nJ. J. Williams (barzh)\nRuth Jên, livourez\nAdtapet diwar « https://br.wikipedia.org/w/index.php?title=Tal-y-bont_(Ceredigion)&oldid=1786350 »\nKemm diwezhañ d'an 6 Meu 2018 da 07:58\nKemmoù diwezhañ degaset d'ar bajenn-mañ d'an 6 Meu 2018, da 07:58.


bravoc'h - Wikeriadur\nSavet diwar an anv-gwan brav hag an dibenn-ger -oc'h\nDerez-uheloc'h an anv-gwan brav\nHa pa ven kant gwech bravoc'h, ya, kant gwech bravoc'h c'hoazh. — (Emzivadez Lannuon, er Barzhaz Breizh.)\n— Ya, ya, kasit anean d'an hospilal : bravoc'h e vo d'ean eno, ha c'houi ho po unan a nebeutoc'h da vaga... [...] ?... — (Fañch al Lae, Bilzig, Kemper, 1925, p. 18.)\n[...], botoù-koad kizellet (bravoc'h eo da zañsal an dañs-plin pe ar jabadao). — (Jakez Konan, Lannevern e kañv ha danevelloù all, Al Liamm, 1980, p. 48.)\nBravoc'h eget :\nHa sevenet gantañ e venoz, e soñjas e vefent bravoc'h da welout en o sav eget en o astenn, e frankizenn al lann. — (Langleiz, Romant ar Roue Arzhur/levrenn I : Marzhin, Al Liamm, 1975, p. 36.)\n[...] : Faddei en doa bazhataet atav e wreg hag ober a rae bepred, bravoc'h e oa bezañ er galeoù eget bezañ gantañ. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 48.)\nBrav e kave Kêr-Vrest dindan ar glav, bravoc'h eget dindan an heol. — (Goulc'han Kervella, Brezel ar Rigadell, Al Liamm, 1994, p. 177.)\nBravoc'h evit :\n— « Bravoc'h den he deus bet evidomp-ni, » emezo, « hag eürusoc'h' e vezo ivez gantañ evidomp-ni gant hor gwazed, [...]. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 117.)\nHennez a zo 'vel tok Pôtr Koatredrêz : bravoh diaharz evid dïavèz. — (Jules Gros, Le trésor du breton parlé Première Partie, 1966, p. 57.)\nBravoc'h-bravañ : muioc'h-mui brav\nBravoc'h da welout eget da gaout : a vez lavaret diwar-benn un den pe displijus, pe lezirek, pe lontek.\nBravoc'h eo reiñ evid mond da glask. — (Jules Gros, Le trésor du breton parlé Troisième Partie, 1974, p. 314.)\ngalleg : plus beau(x) (fr) , plus belle(s) (fr)\ngalleg : plus joli(e)(s) (fr)\nAdtapet diwar « https://br.wiktionary.org/w/index.php?title=bravoc%27h&oldid=265079 »\nKemmoù diwezhañ degaset d'ar bajenn-mañ d'an 26 Meu 2018, da 15:08.


Josilin - Wikipedia\nBourc'h Josilin ha kastell ar Roc'haned war ribl an Oud.\n2 482 ann. (2019)\n47° 57′ 24″ Norzh\n2° 32′ 50″ Kornôg / 47.9566666667, -2.54722222222\nbihanañ 32 m — brasañ 93 m\nJosilin a zo ur gumun eus Breizh e kanton Ploermael e departamant ar Mor-Bihan.\nMelestradurezh: krouet e voe kumun Josilin e 1790. Gant al lezenn eus an 23 a viz Eost 1790 e voe lakaet Josilin da benn ur c'hanton, hini Josilin, ha da benn ur bann, hini Josilin, eizh kanton ennañ: an Drinded-Porc'hoed, Begnen, Brehant-Loudieg, Josilin, Gwegon, Lannoez, Pluveleg ha Regini. Gant Bonreizh Bloaz III (22 a viz Eost 1795) e voe lamet ar bannoù ha bodet e veze kuzulioù-kanton (ne chome tamm emrenerezh ebet gant kumunioù ar c'hanton). Brasaet e voe Kanton Josilin e 1801 gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix. Lakaet e oa bet en Arondisamant Ploermael krouet e 1800.\nDekred eus ar 26 a viz Du 1790 war al le ret: embann a reas trizek beleg eus ar gumun e oant mennet da nac'h al le ouzh ar Roue, ar vro hag al lezennoù.\n104 gwaz eus ar gumun a gollas o buhez abalamour d'ar brezel, d.l.e. 4,42 % eus he foblañs e 1911.\nD'an 19 a viz Even 1940 e tegouezhas al lu alaman e Josilin.\nD'ar 24 a viz Mae 1944 e voe kemeret 69 138 Lur en ti-post gant tud eus ar Rezistañs.\nD'ar 4 a viz Eost 1944 e voe fuzuilhet tud e Josilin gant al lu alaman.\nD'ar 5 a viz Eost 1944 e teuas un hanter-gevrenn eus ar Rezistañs FTP tre e Josilin, an FFI a zeuas war o-lerc'h ha tapet e voe seizh milour alamangante.\nMervel a reas 14 den abalamour d'ar brezel.\nMervel a reas daou waz e Brezel Indez-Sina hag unan e Brezel Aljeria.\nE distro-skol 2021 e oa 55 skoliad enskrivet er c'hlasoù divyezhek (13,7 % eus skolidi ar gumun evit a sell ouzh ar c'hentañ derez).\nTi kozh er c'hreiz-kêr.\nTiez kozh er c'hreiz-kêr.\nIliz ar Groaz-Santel.\nIliz katolik ar Groaz-Santel.\nAr stêr Oud a dreuz ar gumun.\nAllain, person parrez an Intron-Varia, bet kannad e Breujoù Meur Bro-C'hall hag er Vodadenn vonreizhañ vroadel.\nJulien Le Blaye, noter ha prokulor e Gwegon, merour e Bann Josilin e 1790, bet dilennet da Lez-Varn ar bann e 1792, brogarour mat ha gredus hervez Prieur de la Marne; dilezel a reas e garg a varnour evit mont da verour ar bann d'ar 14 nivôse an II (3 a viz Genver1794). Da c'houde e voe maer e Josilin ha klask a reas mont da varnour a beoc'h e 1807.\n(br) Josilin war lec'hienn Geobreizh\n↑ D'Hozier, 1696.\n↑ Robert Bouvier, Bernard Le Montagner, Alain Revoy ha Dominique Reynaud, Histoire de la Poste dans le Morbihan, Embannadurioù Liv'Editions, Ar Faoued, 2006, pajenn 147\n↑ Cassini - EHESS - Josilin - Fichenn ar gumun\n↑ Adhésion de Messieurs les Recteurs, Curés et autres ecclésiastiques du diocèse de Saint-Malo, en Bretagne, A l'exposition des principes sur la Constitution du Clergé, adressée à MM. les Evêques députés à l'Assemblée nationale, Imprimerie de Crapart, place Saint-Michel, Pariz, Bro-C'hall, pajennoù 10 hag 11\n↑ Robert Bouvier, Bernard Le Montagner, Alain Revoy ha Dominique Reynaud, Histoire de la Poste dans le Morbihan, Embannadurioù Liv'Editions, Ar Faoued, 2006, pajenn 152\n↑ René Le Guénic, Morbihan - Mémorial de la Résistance, 1998, pajenn 83\n↑ Roger Leroux, Le Morbihan en guerre 1939-1945, Imprimerie de la Manutention, Mayenne, 1991, pajenn 538\n↑ Adhésion de Messieurs les Recteurs, Curés et autres ecclésiastiques du diocèse de Saint-Malo, en Bretagne, A l'exposition des principes sur la Constitution du Clergé, adressée à MM. les Evêques députés à l'Assemblée nationale, Imprimerie de Crapart, place Saint-Michel, Pariz, Bro-C'hall, pajenn 10\n↑ Jean-Louis Debauve, La Justice révolutionnaire dans le Morbihan, e ti an aozer, Pariz, 1965, pajenn 83\nAdtapet diwar « https://br.wikipedia.org/w/index.php?title=Josilin&oldid=1970907 »


Galated - Wikipedia\nAr C'halated a zo un nebeud pobloù kelt a yeas d'ober o annez e-kreiz Azia-Vihanañ en Henamzer hag o annez nevez a zo bet anvet Galatia e-pad kantvedoù betek dibenn an impalaeriezh roman. O c'hêr-benn, relijiel d'an nebeutañ, a oa anvet Ankira, deuet da vezañ Ankara, kêr-benn Turkia hiziv. Gant ar C'hresianed hag ar Romaned e vezent gwelet evel Galianed.\nMilour galat gloazet, delwenn kavet e Delos, kizellet war-dro 100 kt J.-K., Mirdi arkeologiezh broadel e Aten\n1 Krouidigezh Galatia\n2 Framm politikel ar c'h-Galated\nUl lu Kelted eus Galia a aloubas Makedonia ha Bro-C'hres goude bezañ chomet ur prantadig e Galia e-tal an Alpoù hag a dreuzas an Hellespontos goude bezañ preizhet pinvidigezhioù bras temploù Delfi, ur veaj a voe graet an Ergerzhadeg vras anezhi. Dindan urzhioù Luterios ha Leonorios e voe tizhet Azia-Vihanañ ganto pa oant bet kouviet da zont betek enni gant roue Bitinia, Nikomedes Iañ, da ziarbenn ar roue seleukour Antiokios Iañ.\nTrec'het gantañ ez eas ar Gelted e takadoù meneziek uhelañ e Reter Frigia a voe roet anv Galatia diwarno. Ar briñselezh nevez he doa harzoù boutin gant rouantelezh Pontos hag hini Paflagonia e Norzh, Kappadokia er Reter, rouantelezh Pergam er Su hag hini Bitinia er C'hornôg. Pa oa disheñvel o renad eus hini o amezeien e veze graet Kumuniezh ar C'halated eus o zeir fobl. (Koinon Galatôn e gresianeg ha Commune Galatarum e latin). Graet o doa o annez e kastelloù-kreñv nepell eus ar c'hêrioù a oa chomet ar gresianeg yezh o annezerien.\nFramm politikel ar c'h-GalatedAozañ\nAn teir fobl eo an Dektosaged o doa Ankira evel kêr-benn (Ankara hiziv), an Dolistoboged o doa teir c'heoded pennañ, Pessinos, Gordion ha Tolistotoka hag an Drokmed dezho ar c'heodedoù Tavion hag Ekkobriga. Renet e oa pep pobl gant ur pederbeli (tri fenn bras evit gwir) : ur penn (an arc'hontos), ur barner (dikastes) hag ur jeneral gant daou ofiser (stratophylax ha hypostratophylax).\nUr c'hevredad riezoù brezelour dindan ur brientinelezh milour e veze Kumuniezh ar C'halated. Hervez Strabo, ar " bederveliourien" (tetrarc'hontes) ha 300 ezel ar C'huzul en em vode en ul lec'h digor, nepell diouzh Ankara, anvet Drunemeton ("Neved an derv pe an drouized" marteze, sell Nemeton). El lec'h sakr-se, an neved, e veze dalc'het al lezvarn kastiz gant an 300 kuzulier evel barnerien hag eno e veze graet an aferioù. Tennañ e raent splet eus ar sevel-loened, met e sachent muioc'h a binvidigezhioù eus an ergerzhadegoù, ar preizhata hag arc'hant an dasprenoù . Brudet e vezent evit bezañ goprsoudarded taer ha kriz. Kemeret o deus perzh e brezelioù diehan e veze e Azia-Vihanañ ha ne voent ket plijet pa gouezhjod dindan beli Pharnakes I, roue ar Pontos etre -181 ha -179.\nAloubet e voe Galatia gant Roma e -189, lakaet dindan statud ur broviñs e -64 ha staget ouzh an impalaeriezh roman e -25. Asantet o deus mat bezañ enkorfet er riez roman hag anavezet eo darn eus buhez an impalaer Aogust diwar enskrivadurioù war un templ nepell diouzh Ankara. E penn an hoalad kristen e vez degaset ar relijion kristen ha savet un aozadur, iliz Galatia ha Saul Tarsia, deuet da vezañ an abostol sant Paol, a skrivas dezhi ul lizher a gaver er Testamant Nevez hiziv (Lizher d'ar C'halated).\nAnv zo en oberennoù skrivagnerien an Henamzer eus ar galatege, ar yezh komzet gant ar C'halated hag a seblant bezañ bet ur rannyezh eus hini ar C'halianed, rak skrivañ a rae sant Yerom (347-420) e komze ar C'halated ar galianeg c'hoazh hag e oa heñvel o yezh ouzh hini tud Trier (Alamagn hiziv). Meur a anv galat zo galianek e furm, met ober a raent gant titloù gresianek pa oa meur a c'hresian o chom en o bro. War-dro 120 termen zo bet kavet pe el lennegezh klasel pe en enskrivadurioù. An darn-vuiañ a zo anvioù-tud.\n(fr) Le génocide des Galates\nAdtapet diwar « https://br.wikipedia.org/w/index.php?title=Galated&oldid=1945145 »\nKemm diwezhañ d'an 13 C'hwe 2022 da 17:36\nKemmoù diwezhañ degaset d'ar bajenn-mañ d'an 13 C'hwe 2022, da 17:36.


Pajenn:Marigo - Abrege eus an Aviel.djvu/191 - Wikimammenn\nPajenn:Marigo - Abrege eus an Aviel.djvu/191\nquet d’e accomplissa evit beza reprouvet : hac evit ma er c’hredot parfet, chelaouit ar rebech terribl a raï ar Barner souveren d’ar bec’herien, hac ar setanç diveza a brononço en o enep : En em retirit diouzin, tud milliguet, iit d’an tàn eternel, ha perac Salver ? Abalamour ma em eus bet naoun, ha n’hoc’h eus quet roet din da zibri ; clàn oun bet, ha n’hoc’h eus quet ma bisitet ; beza ez oan e noaz, ha n’hoc’h eus quet roet din a zillat.\nMar hoc’h eus recevet digant Doue madou gant abondanç, n’en deus quet o roet deoc’h evit o frodiga e vaniteou hac e dispignou inutil, nac evit ober tenzoriou, mæs evit o ranna gant ar beaurien, hervez an urz eus ar garante pehini en deus etablisset. Ne dleit derc’hel evidoc’h nemet raesonablamant hervez Doue ; ar pez a so ret hervez ho stat hac ho condition ; an nemorant a so tra ar paour.\nMar d’oc’h paour hoc’h-unan, sicourit ar re-all er fæçon ma allot :\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/191&oldid=94597 »\nKemmoù diwezhañ degaset d'ar bajenn-mañ d'an 3 Du 2016, da 16:16.


Interview dans le journal "YA !"  :: Youenn-guillanton\nInterview dans le journal "YA !"\n"Ar brezhoneg evit reiñ da gompren"\nYouenn, ha disheñvel eo, evidoc'h, ho pladenn ziwezhañ diouzh ar re all ? Ya, rak muioc'h a lusk a zo hag abalamour da se ez eo un tammig Pop-roc'h.\nBetek-henn e veze santet ennoc'h kizidigezh hag anken dirak ar mod ma tro ar bed. Gwir eo c'hoazh ? Ya siwazh-din hag em eus aon ne cheñcho biken...\nEzhomm ho poa skrivañ ha krouiñ evit chom bev. N'eo ket cheñchet ? A-viskoazh em eus bet ezhomm da livañ da gentañ ha skrivañ pe sevel tonioù da c'houde. Moarvat evit heuliañ hent ma zud rak ma zad a drese ha ma mamm a live e dresadennoù.\nAr frankiz a seblant bezañ ur meizad a-bouez evidoc'h ? Ha frank e c'hell bezañ an den c'hoazh, hiziv an deiz ? Distag eus kement levezon ?Ar frankiz a zo ur ger stur evit ur bern tud, sañset ! Met a-du on ganit, n'eo ket peogwir e vez lakaet war-raok ar ger hud-mañ e vefe kement-se a frankiz gant pep hini ac"hanomp. Ret eo stourm ha peurliesañ paeañ ker ruz hor frankiz, nep tachenn e vefe.\nSeniñ a rit, skrivañ barzhonegoù... Pehini eus an daou a lak ac'hanoc'h da grouiñ ? Savet e vez atav un destenn da gentañ hag an ton a zeu warlerc'h. E giz-se e ran dre ma ne sonan gant benveg ebet. Goude e vez kanet hep sonerezh ebet evit lakaat ar ganaouenn en urzhiataer hag a vez gwisket d'ar mare-se gant ar sonerezh. Enrollañ a ran adarre ar c'han betek ma lavar paotr ar sonerezh ez eo mat an traoù. Al labour-mañ a vez graet e Plerin e-kichen Sant Brieg. Perak ar bladenn-mañ ? Petra eo pal ho krouiñ ? Ha war beseurt hent emaoc'h e soñj mont er bloavezhioù da zont ? Ar bladenn-mañ a zo heoliekoc'h eget an div all. Diaes eo lavarout e vefe ur pal resis, nemet difenn ar brezhoneg da skouer ha dispakañ ar pezh a zo war ma c'halon war un dro. Kanañ a zo da gentañ penn ur blijadur. Ne c'hellan ket komz deus un dazont bennak, chañs bras am eus bet dija rak ne oan ket o c'hortoz enrollañ teir fladenn ha kaout produer Ar re Yaouank ! Chañs ivez rak Youenn Gwernig a zo bet paeron ma fladenn gentañ hag em eus enrollet ur ganaouenn gant Kristen Nikolas !\nPetra a blij deoc'h ober evit cheñch soñjoù, goude ur frapad labour tenn ? Pourmen en natur a blij kalz din rak liorzhour on bet hag e sellan a dost ouzh ar plantennoù hag ar gwez dreist-holl. Ar wezenn a blij ar muiañ din eo ar wezenn faou.\nPeseurt levr a yafe ganeoc'h war un enezenn didud ? Marteze "L'existentialisme est un humanisme" savet gant Jean-Paul Sartre.\nHa gant piv ho pije c'hoant da vezañ bac'het en ur saverez e-pad un eur ? Da skouer Nolwen Le Roy.\nPeseurt meuz a rit p'en em lakait da geginañ ? N'on ket keginer e mod ebet evit poent, met da skouer boued Bro-Liban a blij kalz-din.\nDont a rafe ur voudig da ginnig deoc'h seveniñ un het, hag unan hepken. Petra a c'houlennfec'h diganti ? Goulenn a rafen diganti e lakfe ar Vretoned d'en em glevet ken etreze... (Chañs vat-dit boudig !)\nEn ur ribourzherez ( machine à remonter le temps) emaoc'h. Kinniget e vez deoc'h dibab ho kantved ha ho lec'h bevañ. Petra a zibabit ? Ma yafen d'ur c'hantved all e c'hellfe bezañ koulz an Dispac'h-Gall hag e yafen da heul Georges Cadoudal !\nPetra eo ho «plijadur» pemdeziek ? Bezañ gant ma mestrez.\nGant piv ho pije c'hoant da eskemm ho puhez e-korf ur sizhunvezh ? Gant un den evel Barack Obama evit kaout un tañva deus ar gallout !\nPeseurt micher ho pije bet c'hoant d'ober ha n'ho peus ket graet ? Labourer-Douar, evel darn vrasañ eus ma familh a zo bet e-pad rummadoù ha rummadoù, kanvedoù ha kanvedoù...\nDirak petra e vezit bamet ? Dirak ar wirionez e choman bamet atav !\nPeseurt donezon ho pije bet c'hoant da gaout ? Donezon bezañ sederoc'h rak n'on ket..\nPetra eo ar c'hrenn-lavar a blij deoc'h ar muiañ tout ? "Derc'hel penn d'ar vazh e-keit e glas".\nC'hoant ho pije da gas ul lizher klemm d'un den resis. Da biv e kasfec'h anezhañ ha perak 'ta ? D'an Aotrou Doue e savfen ma lizher, en ur c'houlenn digantañ abalamour da betra ez eus kement a dud maleürus war an tamm douar patatez-mañ ?\nHag ul lizher gourc'hemennoù ? D'an Itron Natur rak ne glemm gwech ebet daoust d'an droug a vez graet dezhi bemdez.\nPiv eo an den en deus roet deoc'h ar c'hentelioù pouezusañ evit ren ho puhez (estreget ho tud, anat) ? Ma mamm-gozh a vanko din betek fin ma buhez.\nPehini eo ar gentel bouezusañ da reiñ d'ar vugale yaouank, hiziv an deiz ? Bezañ kalonek kenañ da gentañ, bezañ fin evel al louarn evit mont war-raok hep kouezhañ e-barzh pezhioù stank er vuhez. Ober an traoù hep gortoz an deiz warlerc'h hag evit echuiñ arabat kaout keuz gwech ebet..\nPetra a zo, er bed tro-dro deoc'h, ha ne gomprenit ket hag ho pije c'hoant e vefe displeget deoc'h ? Ar sach blev etre an dud, ar brezelioù, an dispartioù...\nGant petra oc'h hegaset alies, er vuhez pemdeziek ? Gant ar feulster.\nPehini eo, hervezoc'h, talvoudusañ ijinadenn mab-den ? Ar rod.\nBez' ho pije da adkregiñ gant ho puhez. Petra a cheñchfec'h ? Cheñch a rafen planedenn...\nHa ma c'hounezfec'h kalz arc'hant goude bezañ c'hoariet d'al Loto ? Reiñ a rafen ul lodenn da Vro-C'hesia hag al lodenn all da Vro-Spagn...\nDeuet oc'h da vezañ ul logodennig vihan a c'hell kas he fri kurius e pep lec'h. Pelec'h e kasfec'h anezhañ ? D'am soñj on dija ul logodennig vihan hag e welan kalz re a draoù a n'em befe ket da welout pe da glevout...\nDa beseurt goulenn 'ho pije c'hoant da respont "Ya!" ? Daoust-hag-eñ e vo gouest ar Vretoned d'en em glevet ur wech bennak en dazont ha da virviken ?\n(Ar respont a zo gant ar voudig).


Livres en ligne de Renaud Camus : Duane McArus, « Journal d’un autre » (« 30 juin »)\n30 juin. Ça a pas raté j’étais sûr que ça allait arriver j’étais même étonné qu’on y ait ~~~~~~ ~~~~~~~ ~~~ ~~~ du coup je ~~~~~~~~~~~ ~~ ~~’~~~~~~~~~ ~~~~ ~~~~~-~~~~~ ~~~~~~ ~~~~~ ~~~ ~~~~~~~~~~~ ~~~~ ~~~’~~~ ~~~~~~~ ~~~~~ ~~~~~~~ ~~ ~~~~~~~~ ~~~~ gouttes. Tu parles. ~~~~~~ ~~~~ ~~~ ~~~~~~~~ ~~~~~ ~~~~~~ ~~~ ~~. ~~~ ~~~~~~ ~~~~ ~~~~~~~ ~~’~~~~ ~~ ~~~~ ~~~’~~~~~ ~~~~~~ aussi sec en ~~~~~~~ ? ~~ ~~~~. ~~~ ~~’~~~ ~~~~~~~~ ~~~~~~ ~~’~~~ ~~~ ~~’~~~~~~ ~~~~~~ ~~~~~~~~, ~~~~ ~~~~~~~, ~~~~~ ~~~~~ aussi je crois ~~~~~. ~~~~~ ~~~ ~~~~~~~~~~ ~~’~~~~ ~~~~ ~~~~~ ~~~~~ ~~’~~ ~~~~~ ~~~~~ ~~~~~~~~ ~~~~~~, ~~~~~ ~~~~~~ ~~~~~~~~~, ~~’~~~~ tout juste si ~~~ ~~~~~ ~~~~ ~~~ ~~~~~~~~~~ ~~~~~~~~~~~~, ~~~~~~ ~~~~ ~~’~~~~ ~~~~ ~~~’~~~ « ~~~~~ ~~~~~~ » ~~. ~~~~~~~~~~ je gueule, je ~~~~ ~~~~ ~~’~~~ ~~~~ « ~~~~~ ~~~~~~ » ~~. ~~~ ~~~~~. ~~~ ~~~~, ~~~~~ ~~~ ~~~~~~~~, ~~’~~~~ pas à cause ~~~ ~~~~ ~~~’~~~~~ ~~~ ~~~ ? ~~~ ~~~~~~ ~~~~~~~~~ ~~~’~~~~~ ~~~~~~~ ~~~ ~~~ ~~’~~~~~~ ~~~~ ~~~~ ~~~ ? Je dis ~~~~ ~~~, ~~~ ~~~~ : ~~~ ~~~~ ~~~~ ~~~ ~~’~~~ ~~~~ ~~~~~ ~~~~~~. ~~~ ~~~ ~~’~~~~~~~~~ (~~~ baisant) sur qu’est-ce ~~~~ ~~~ ~~~~~ ~~~~~, “~~~~~ ~~~~~~”. Ferme ~~~ fenêtre, ~~~~~ ~~~~ ~~~~ ~~~ ~~~~~ ~~~~, éteins ~~~ lampe, ça fait ~~~~~~ ~~~~ ~~~~~~~~~~~. ~~~ ~~~~~~~ ~~~~~ ~~~’~~~ ~~’~~ ~~~~ ~~~~~~~ ~~’~~~~~~~~ ~~~~ ~~~~~~~~~~~ ~~~~~ “~~~~~~ ~~~~~~”. ~~~~ seulement cette génération ~~ ~~~~ ~~~~~~~~ ~~~~~~~~~~~~~ ~~~~~ ~~~ ~~~~~ ~~’~~~~ ~~~~ ~~~~~ ~~~~ ~~~~~~~~~~~~~~~. ~~~~ ~~~ ~~~~~~~~ ~~~~ ~~~~~~~~~~ tellement tordus, tu ~~’~~~~~~~~ ~~~~~~~~~~ ~~~~ ~~ ~~~~~~~~ ~~~~ ~~~~~~~~~~~, ~~~ ~~~~~~ ~~~~~~~~~~ ~~~~ ~~~~~~~ ~~~~~ ~~~ ~~~~~ ~~~~~~ ~~’~~~~ tellement bien ficelé ~~~ ~~~~~~~ ~~~ ~~~~~~ ~~~ ~~~~, ~~~ ~~~~~~~ ouverte\nElle ~~’~~ ~~~~ ~~~~ ~~~~~~~~ ~~~~~ ~~~~~~ ~~~ ~~~~~ j’ai mon idée, ~~~ ~~~~~ ~~~~~~~~ ~~~~. ~~~~ ~~~~ ~~~~ ~~~~~~~, ~~~~~~ ~~~ ~~~~~, ~~~~ ~~’~~~~~~~~ ~~~~~~~~~, ~~~~~ ~~~~~~~~ / je suis même ~~~~ ~~~~ ~~~~ ~~’~~~~ ~~~~~ ~~~~ ~~ ~~~~~~~~ ~~~ ~~~ ~~~ ~~~ ~~~~~~~ ~~’~~~~ ~~~~~~~~~ ~~~~~~ ~~~ qu’elle s’appelle. Et ~~~~~~~~~, ~~ ~~~~ ~~~~~, ~~’~~~~ ~~~~ ~~~~~~ ~~~~~~~ ~~~~~~~, ~~~~~ ~~~~~~ ~~~ ~~~~~~~~~. ~~~ ~~~~ ~~~~ ~~~ parce qu’elle a ~~~~~~~ ~~~ ~~~ ~~~ ~~~~~~ ~~~ ~~~’~~~~~ ~~’~~~ ~~~~~ ~~ ~~~~~ ~~’~~~~~~ ~~~~~ ~~~~~~~~~ ~~~ ~~~~ ~~~~~~~~~~~, ni parce que ~~~~~~ ~~’~~ ~~~~ ~~~’~~~~~ ~~~~~~ ~~~~~~~ ~~~ ~~~~ ~~~~~~~ ~~~~~~ (~~~~~~~~~~~ ~~~ ~~ ~~~ ~~~~~ ~~~~~~~~~~ ~~~~~ les deux / ~~~ ~~~~~ ~~~~ ~~~~ ~~~~ ~~’~~~~ ~~~~~~~~~~ ~~~~~~~~~ ~~~~~ ~~~~) ~~~~~ ~~~~ ~~’~~~~ ~~~ ~~~~~~~~~~ ~~~~~~~ ~~~ tout mais rien ~~~’~~ ~~~ ~~~~~ ~~~~~ ~~~~ ~~~~ ~~~ ~~~~~~~, ~~~ ~~~~~~~ ~~~~ ~~~~ ~~~~~ ~~~~, ~~~ ~~~ ~~~~ celle-là c’est coups ~~~~~~~~ ~~~ ~~~~~~~~~~. ~~~~~~~~~ ~~ ~~ ~~~~ ~~~~ ~~~~ ~~~ ~~~~ ~~~, ~~~ ~~~~~~~, ~~~~~ ~~~~ ~~~~~~~~~~~~~~~ à La Hountasse, ~~~~ ~~~~~~~ ~~~~~~~~~ ~~~~ ~~~ ~~’~~~~~~~~ ~~ ~~~~~~~~ (~~~~~~ ~~~~~~ ~~~~~ ~~~~ ~~~~ ~~~ ~~~~ ~~~~~~~~~~ ~~~ la maison).\nElle est ~~~~~ ~~~~~~~ ~~~~~ ~~~~~~, ~~~ ~~~~~ ~~~~ ~~~ ~~’~~~~~~~~~ ~~~ ~~~~~ ~~~~~~~~~. ~~~ ~~~~~ ~~~~~ ~~~~~ ~~~ s’empêcher que deux ~~~~~~ ~~~~~~ ~~~ ~~~~~ ~~~~~~~~ : ~~~ ~~~~~~ ~~~~~ ~~., ~~~~~ ~~~~~~, ~~~~~ ~~~~~~ ~~~~ ~~~~~~ ~~~~~~ au courant, pour ~~~~ ~~~~~~~ ~~~~~ ~~~~, ~~ ~~~~~~. ~~~ ~~~~~ ~~~~~~ ~~’~~~~~~~ ~~~~~~~~~, ~~~~~~, ~~’~~~~~~ ~~~~~ ~~~~. ~~~~~ ~~~~~~~ jamais pensé qui ~~~~~ ~~~~~~~~ ~~~ ~~~~~ ~~~~~ ~~~~~ ~~~~~~~~ ~~~~~~ ~~~ ~~~~~~~~ ~~~~ ~~~~~~ ~~~ ~~~~~~ ~~~ ~~~ ~~~~~~~ froidement en baisant ~~~~~ ~~. ~~~~~~ ~~~~ ~~~~~ ~~~~~ ~~’~~~~ ~~~~~~~~~ ~~~~ ~~~~~~~~ ~~~ ~~~~~~~~~~. ~~’~~~ ~~~~~~~ ~~~~ ~~~~~ ~~~~ y avait pas ~~~~~~~~~~ ~~~ ~~~~~ ~~~~ ~~~~~~~~~~~~~ ~~~~~~~ ~~’~~~~~~~ ~~~ ~~~ ~~~~~~ ~~. ~~~ ~~’~~~~~~~~~ ~~~ ~~~~~~~~~~~, ~~~~~~~~~~ ~~~ pas vengeance, mais ~~~~ ~~’~~~ ~~~~~~ ~~~~ ~~~~~~~~ ~~~~~~ ~~~ fermer.\nLa ~~~~~~~~~~ ~~’~~~~ ~~~’~~~~~ ~~~~~~ ~~~~~ ~~~~ ~~~~~~~~ ~~~ ~~~ fermer. Je sais ~~~~ ~~~ ~~~~ ~~~~~ ~~~ ~~~~~ ~~~~ : ~~~~ ~~~~ ~~~~ ~~~’~~~~~ ~~~~~~~~ ~~~~~ ~~~~~~ ~~~~ ~~~~~~ ait baisé avec ~~~~ ~~~~~~ ~~~ ~~~~~ ~~~’~~~~~ ~~~~~ ~~~~~~~ ~~~~~ ~~~~~ ~~~~~ ~~~~~~ ~~~’~~~~~ ~~ ~~~~~ ~~~~~~~ ~~~ ~~~~~~~~. Ce qu’elle sait ~~~~ ~~~~~~~~~~~ ~~’~~~~ ~~~ ~~~~ ~~~ ~~~~~ ~~~’~~~~~ ~~~~~. ~~~ ~~~~~ ~~’~~~~ ~~~ ~~~~~ ~~~ ~~~~~~~~, ~~~~~~~ hier. Lise et ~~~~~~~ ~~~~~ ~~~~~ ~~~~~~~~~ ~~~-~~~~~~~. ~~~~~ ~~’~~~~~~ ~~~ ~~~~~~~~ ~~~~~, ~~~~ ~~~~~~ ~~~ ~~~~~~~~~~~, ~~’~~~~~~ ~~~~~~~~ ~~~~~ les gens de ~~~ ~~~~~~~~, ~~ ~~~~~~ ~~~~ ~~~~~~~~~~ ~~~ ~~~~~~. ~~~ ~~ ~~~~ ~~~~~ ~~~~~ ~~~ ~~~~~~, ~~~~~ ~~’~~~~~~ plutôt tendu avec ~~~~~ ~~~ ~~~~~~ ~~~~ ~~~ ~~~~~~~~~~ ~~~ ~~~~ ~~~~ ~~~~~~~ ~~~~~~~~ ~~~ ~~~~~~~~. ~~~ ~~~~~~~~~ ~~~~~~~ ~~~~ les bords de ~~~ ~~~~~, ~~~-~~~~~~~~ ~~~~ ~~~~~~~. ~~’~~~~ ~~~ ~~~’~~~ ~~~~ ~~~~~~ ~~~~ ~~~~~~~~~ ~~~~~ ~~~~~, ~~~~ ~~~~~~~~ ~~~~ photos avec un ~~~~~~~~~ ~~~~ ~~~ ~~~~~~~~, ~~~ ~~~~ ~~~~~~~~~ ~~~~ ~~~ ~~~~~~ ~~~~~. ~~~ ~~~~~~ ~~’~~~~ ~~~ ~~~~~~~~~~ ~~~~~~~~~, et que personne ~~~ ~~~~~~~~~~~~. ~~~ ~~~~ ~~~~~~~~, ~~~ ~~~~~. ~~. ~~’~~ ~~~~~~~ ~~ ~~~~~~ ~~~~~ ~~~~~ ~~~ ~~~~~, ~~~~~ son copain, pour ~~~ ~~~~~ ~~~~. ~~~ ~~~~~ ~~~~~~~~ ~~’~~~~ ~~~’~~~ ~~ ~~~~ oui.


Journal de Renaud Camus, vendredi 1er mai 2020\ncréée le samedi 2 mai 2020, 12 h 23\nmodifiée le dimanche 3 mai 2020, 0 h 36Plieux, vendredi 1er mai 2020, minuit et demi. Je regrette d’avoir écrit que l’Hôpital était en France dans un état de délabrement proche de ~~~~~~ ~~~ ~~’~~~~~~. ~~’~~~~~~ ~~~~ ~~~~~~~~~~~~~ ~~~~~~~~~, ~~~~~~~~~~~ ~~~~~ ~~~~~~~~~~~, ~~~ ~~’~~~ ~~~~ ~~~~~. L’hôpital soigne encore, ~~~ ~~~~~~~ ~~~~~ ; ~~~~~~~ ~~~~ ~~’~~~~~~ ~~’~~~~~~~~~ ~~~~~ ~~~~~, ~~~ ~~~ ~~’~~~~, ~~~~ ~~~~~~~~~~, ~~~ ~~~~~~~~~~~ ~~~ ~~~~~~~~~ ~~~~ ~~~~~~~~~~~~~ ~~~, ~~~~ ~~~~~~~~~~~~~~, ~~~~~ ~~~~~ ~~~ ~~~~~~~~~~~~~~, de remplaçants.\nL’hôpital d’Auch ~~~ ~~~~~~ ~~~ ~~~~~~~~~, ~~ ~~~~~~~~~, ~~~~~ ~~~~~~~~~~~ ~~~~~ ~~~~~~~~~~~. ~~~~ ~~~~~~~~~~~~~~~ ~~~~~ ~~~ ~~~~ ~~~~~~~~~~ ~~~ ~~~~~~~~~~ ~~~ ~~’~~~ ~~ ~~’~~~~~~, ~~~ ~~~ ~~~~~~, ~~’~~ ~~~~~~~~~ qu’Auch n’était plus ~~~’~~~ ~~~~~~~ ~~~ dispatching, ~~~~ ~~~~~~ ~~~~ ~~~~, ~~~~ ~~~~~~~~~ ~~~~ ~~~~ ~~~~ ~~~~~ ~~~~~~~~ ~~~ ~~~~~~~~~ ~~~~~ ~~~~ ~~~~~~~ ~~~~~ ~~~~ ~~~~~~~ ~~~~~~~~~ ~~~ ~~~~~~~~~, ~~~~~~~~~~~~~~~~. Peut-être pour des ~~~~~~~~ ~~~~~~~~~~~~~~~~~, ~~’~~~~~~~~~~~~ ~~~~~~ ~~~~-~~~~~ ~~~~~ ~~~~~~~~~~ ~~ ~~~~ ~~~~~~~~~~~~, ~~~~ ~~~~ ~~~~~~~ ~~~~~~~~~ ~~~ ~~~~~~~~. ~~~ ~~~~~~~~ ~~’~~~~~~~~ ~~~ ~~~~~~~~ ~~~~~~~~~ ~~~ ~~~~~~~ ~~~ ~~~’~~~ ~~~~~~~~ transporter tous les ~~~~~~ ~~ ~~~~~ ~~~ ~~~~~ ~~~~~~ ~~~~~~~~~~~ ~~~ ~~~~~ ~~~~, ~~~ ~~~~~~~, ~~~~~ ~~~~ ~~~~~~~~~~~~~~~~. ~~~~~~~ ~~’~~~~~~ ~~~~~~~~~ ~~~ ~~~~~~~~~~~~ ~~~~~ ~~~~~ ~~~ ~~~~~~, ~~~~~, ~~ ~~’~~~~~~~~~ de traitements aussi ~~~~~~~ ~~~ ~~~~~~ ~~~~~~~~~~~~, ~~~ ~~~ ~~~~~~~~ ~~~~~~~~~~~~ ~~~ ~~~~~~~~~~ ~~~~~ ~~~~~ ~~~~~~~~ ad patres, ~~~~~~ ~~~~~~~ ~~~~~~ ~~~~~, ~~~~~ ~~~~ ~~~~~~~~~, ~~~~~ ~~~~~~ ~~~~ ~~~~~~ ~~~ spécialistes, qui traitent ~~~~ ~~~ ~~~~ ~~~~~~~~~~ ~~~ ~~~~ ~~~~~~~~~ ~~~ ~~~~ ~~~~~~~~~~~ ~~~~ ~~~~~~~, ~~~~ ~~~ ~~~~~~~~~~~~ ~~~~ ~~’~~~ ~~~~ ~~’~~~~~~~~~~~ ~~~~ ~~~~ ~~~ ~~~~~~ ~~~~~, ~~~ ~~~~~~~~ moins.\nNi Auch ni Rangueil ~~~ ~~~~~~~~ ~~~~ ~~~~~~~~~~~ ~~~ ~~~~~~~~~, ~~~ ~~~~~~~~ ~~~ ~~’~~~~~~~~~~~~~~. ~~~ ~~~~~~~~~~, ~~~~~ ~~ ~~~~~~~ ~~~~~~~~~~~~~ ~~~~~~~~~. ~~~ ~~~~~~~~~~ ~~~~~~~~ ~~~~ ~~~~~ ~~~~~~~~~, ~~~~~~~~~~, ~~~~~~~~~~~~~~, ~~~~~~, ~~~~~~~~, gentil, attentif et ~~~~~. ~~~ ~~ ~~~ ~~~~~~~~~~ ~~’~~~~~~~~~ ~~~~~~~ ~~~ ~~~~~~~~ ~~~~~~~~~~~~ ~~’~~~ ~~~~~ ~~~~~~, ~~~ ~~~~~ ~~~~~~~~~. ~~~~~~~~~ ~~~~~~~~ ~~~~~ ~~~~ ~~~~~~~~~~~ ~~~~~~~~~, ~~~ ~~~~~~~~~~~~ ~~~~~ ~~~~ ~~~~~~~~~~~~~~ techniques. Les cellules ~~~ ~~~~~~ ~~~~~~~~~~ ~~~~~~~~~~~~ ~~~ ~~~~~~~~ ~~’~~~ ~~~~~~ ~~~~~~~~~~~~~, ~~~~~ ~~~~ ~~~~~~~ ~~~~~~~~~ ~~ ~~~~~ ~~~~~~~~~ ~~~ ~~~~~~~~~~ ~~ ~~~ ~~~~~~~~ ~~~~~~~~~~ ~~~~~ ~~~~~ ~~~~~ ~~~~~~~ ~~’~~~~ l’un des innombrables ~~~~~ ~~~ ~~~~~~~ ~~~~ ~~~~~ ~~~~~~~~~ ~~~ ~~~~~~~~~~~ ~~~~ ~~~~ ~~~~~~~~, ~~~~ ~~~~~~~ ~~~ ~~~~~~ souffle.\nUne ~~~~~~~ ~~~~~~~~~~~~~ ~~~~~~~~ ~~~ ~~~ ~~~~~~~~ ~~~~~ ~~~~~~, ~~~~~~~~~~, ~~~~ ~~~~~~ du médecin de ~~~~~~ ~~~~~~~~~. ~~~ ~~~~~~ ~~’~~~ ~~~~~~ ~~~~ ~~~ ~~~~~~ ~~~ ~~~~~ ~~’~~~ ~~~~~ ~~~ ~~~~~~~ ; ~~~ ~~~~~~~ ~~~~~ ~~~~ ~~~~~~~~~, ~~~ ~~~~ ~~~~ ~~~~~~~ ~~~~~ ~~~~~~~~~~ (~~~~ rhumatologue, par exemple, ~~ ~~~~~, ~~~~ ~~’~~~~~~~~~~~ ~~~~~~~~~ ~~~ ~~~~ ~~~~~~~~~~~ — ~~~~~ ~~~ ~~~ ~~~~ ~~~~ ~~~~~~ ~~~~~~ ~~ ~~~~ ~~~~~~~~). ~~~ ~~ ~~~~~~~~ ~~~ ~~~~~~~~~ ~~ ~~~ ~~~~~ sans cesse renouvelé ~~’~~~~~~~~~, ~~~~~ ~~~~~~~ ~~~~~~~~~ ~~~ ~~~~~ ~~~ ~~~~~, ~~~~~ ~~~~~~~~~~ ~~~~~ ~~~~~~~. ~~~~~~ ~~~ ~~~~~ ~~~ ~~~~~~~~, ~~~ “~~~~~~~~~”, ~~~~ ~~~~~~ ~~~~~~~~~~~~~ ~~~~~ ~~~~ ~~~~~~, ~~~~~ ~~~~~~~~, au milieu d’un ~~~~~-~~~~~~~ ~~’~~~~~~~~~~~ ~~~~~~~~~~, ~~~ ~~~~~~~~~~~ ~~~~ ~~~~~~ ~~~~ ~~~~~~ ~~~~~ ~~~~~~~~~, ~~’~~~~~~~ ~~~ ~~~~~~~ ~~~~~ ~~ ~~~~~ ~~~~~~~~, ~~~ ~~~~~~~~ ~~~~~ ~~~ ~~~ ~~~~~~~~~~~ ~~~~ ~~~ ~~’~~~~~~~~~, même.\nJ’imagine qu’il existe ~~~~~~~~ ~~~~~ ~~~ ~~~~~~~ ~~~ ~~~~~~~~~~ ~~~~~~ ~~~ ~~~~~~~~~ ~~~~~~~~~ ~~~~ ~~~~ ~~~~~~~~~, ~~~ ~~~~ ~~~ ~~~~~~~ ~~~~ ~~~~~~ ~~~ ~~’~~~~ ~~~ ~~~~~~~~~~~ ~~~~ ~~~~ ~~~~~~~~~~~~. ~~~~~ doute est-il consulté ~~~~ ~~~~~ ~~~~ ~~~~~ ~~~~ ~~~~ ~~~~~~~~~ ~~~~~~~ ~~~ ~~~~~~~~~~~, ~~~~ ~~~~~~~~~ ~~’~~~~~~ ~~~~ ~~~~~~ ~~~~~~~~~~, ~~~~~ ~~~~~~~~ ~~~~~~ ~~~~~~~~~~. ~~~ ~~~~~~ ~~~~~~~~~ ~~~ “~~~~~-~~~~~~~~~~~~~~”, ~~~~ ~~~~~~-~~~, pour les malades ~~ ~~~~~~~~~ ; ~~~~~ ~~’~~~~ ~~~~~~ ~~~ ~~~~~~~~~ ~~~~~~~~~~~~~ ~~~~ ~~~~~~~ ~~~ ~~~~~~~~~ ~~~~~ ~~~~ ~~~~ ~~~~~-~~~~~~~~~~~~~. ~~~ ~~~ ~~~~ ~~~~ ~~~~~ ~~~~~~~~~~~ ~~~ ~~~~~ ~~~~~~ ~~~~~~~ ~~~ votre corps, et ~~~~~ ~~~ ~~~~~~~ ~~~~~~~ ~~~~~~ ~~~~ ~~~~~~~~ ~~~~~~~~ ~~~~ ~~~~~~~~~ ~~~ ~~~~~~ sort.\nTant ~~~ ~~~~~~~~, ~~~ ~~~ ~~~~ ~~~~~~~~~~~~~~, ~~~~~~~ ~~~~~~~~~ ~~~ ~~~~~~ ~~~ ~~~~~~~ : ~~~ ~~~~~~ interne hier matin, ~~~ ~~~ ~~~ ~~~~~~~~~~~~ ~~~~~~ ~~~~~ ~~ ~~~ ~~~~~~~~~ ~~~~~~~~ ~~~ ~~~~~, ~~~ ~~~~~ ~~~ ~~~~~~~ ~~~ ~~~~ ~~~~~~~~~~~~~ ~~~~ ~~~~~~ ~~~ ~~~~~~~~~~~ ~~~ ~~~~~~.\nvoir l’entrée du vendredi 1er mai 2020 et son image dans Le Jour ni l’Heure


Mojennoù | A ! Lenn...\nCategory Archives: Mojennoù\nSantez Dahud, Roparz Hemon (1935)\nEmbannet e oa bet Santez Dahud e-barzh Gwalarn da gentañ. Ur gontadenn danevellet eo. Kontañ a ra Roparz Hemon, diouzh e vod, mojenn Kêr-Iz ; un istor dousaet evit klotañ gwelloc’h gant tro-spered relijiel tud e vro eget ar gontadenn hengounel, moarvat. Tro din da zegas d’am soñj e karan skridoù Roparz Hemon, n’eo ket peogwir em eus sunet anezho kerkent ha ma c’hentañ bloavezhioù war ar brezhoneg, met peogwir e skriv eeun ha sklaer hag e evod diouto, memes e komz-plaen, ur wir varzhoniezh.\nRebechoù em eus d’ober memestra. N’on ket bet plijet gant an tres roet gant Roparz Hemon d’an hini a zeu pep gwalleur diwarnañ, Abred : “du e vlev ha kramennek liv e groc’hen”. Dahud, o tremen eus diaoulez da blac’h santel, a bak ur barrad dislivadur diouzh he zu. An daou zibab-se a ziskouez eo koshaet ar skrid, dezhañ ouzhpenn da 80 vloaz.\nAr pezh n’em eus ket kavet eus ar c’hentañ, ivez, eo n’eo ket gwall gempouez ar skrid-mañ war ma meno. Ar penn kentañ anezhañ zo peurlipet, deskrivet eo pizh ha kempenn Kêr-Iz hag hec’h annezidi. Met mont a ra decrescendo, ha seul vui e z’eer war-raok, seul nebeutoc’h a aked lakaet d’an istor. Seblantout a ra bezañ bet echuet diwar-dizh.\nUnan eus ar stummoù eus an istor-mañ a blij din ar muiañ ez eo, memestra, gant ar vandenn-treset Bran Ruz gant Alain Deschamps ha Claude Auclair, embannet er bloavezhioù 80.\nOber un evezhiadenn\t| tags: Dahud, Hemon, Iz, Roparz, Santez\t| posted in Brezhoneg, Mojennoù, Relijion\nSagao de Njal, dianav, bro-Island (XIIIvet kantved)\nRal eo din lenn skridoù ken kozh, ha ne vez ket santet kement-se eo kozh peogwir eo skrivet en un doare skañv, hep pouezañ war ar pathos, hag efedus, pa ya an istor war-raok didrubuilh ha gant lusk.\nEvel er Bibl, e vez kinniget pep tudenn nevez gant e wezenn-familh glok. Dre chañs en embannadur esperantek eo bet taolet gouloù war an anvioù pouezus en ur ginnig anezho e lizherennoù stouet, pa vez skrivet ar re ne servijint ket mui en un daore normal, e mod-se e c’heller eñvoriñ anezho. Bubu e c’hell seblantout an doare-mañ d’ober, met un harp bras eo : ur mor a dud a vez kinniget, ken e c’hellfer krediñ ne vije na penn na lost en itrik. Heuliañ a ra ur grommenn resis ha ne vezer ket dipitet kouslkoude.\nDiwar-benn an anvioù a-hend-all ez eus un dra hirisus a-walc’h en droidigezh esperantek : miret eo bet an anvioù en o stumm orin. Techet e vezan da implijout an teknik-se pa droan va-unan, pezh ‘zo, al lizherenneg amañ a zo ennañ lizherennoù n’anavezer ket, diaes-tre eo eñvoriñ anvioù hep eor ebet, ha pa vez afer d’o c’hlask er roll e fin al levr, penaos ober, pa grogont gant ul lizherenn dianav ! N’eus ket eus ar gudenn-se en droidigezh gallek, a gredan.\nTreiñ a ra an dezrevell tro-dro d’ar baotred : bed ar merc’hed er gevredigezh-se zo ur bed e-kichen. Estreget danvez eskemm int avat. Daoust ma ne vije morse o buhez en arvar, e hisont ar baotred da stourm. Derc’hel a reont tost ouzh enor ar familh. An doare ma levezonont divizoù o gwazed ha mibien zo skrijus hag estlammus. O itrikoù a gemer ur perzh bras en istor, pa vez anv anezho.\nReiñ a ra ar saga-mañ, an hirañ bet skrivet, ur sell dedennus war ur gevredigezh dezhi gizioù disheñvel-mat eus hor re er memes koulz. Ar muiañ a vez desket a sell ouzh ar sistem-barn, met tamm-ha-tamm e tesker ivez diwar-benn aozadur ar gevredigezh dre vras, koñvers, plas ar merc’hed, relijion (où) ha kement ‘zo.Evit ur skrid ken kozh eo un eston e vije ken nebeut enouüs da lenn, a-benn ar fin ! Peadra da reiñ c’hoant da deurel ur sell war saga-ioù islandek all !Bez e c’heller lenn ar saga-mañ e galleg evit netra, en ur glikañ amañ, ha lenn pe bellgargañ anezhi e stumm .pdf amañ, da skouer.\nOber un evezhiadenn\t| tags: Dianav, Niall, Njal, saga\t| posted in Brezel, Esperanteg, Istor, Mojennoù\nLes cités des anciens, Robin Hobb, Stadoù-Unanet (2009 da 2013)\nEizh levrenn a ya d’ober ar rummad-mañ, a zeu diouzhtu war-lerc’h kelc’hiad Les aventuriers de la mer :\n1. Dragons et serpents\n2. Les eaux acides\n3. La fureur du fleuve\n4. La décrue\n5. Les gardiens des souvenirs\n6. Les pillards\n7. Le vol des dragons\n8. Le puits d’argent\nStag eo an daou gelc’hiad ouzh re L’assassin Royal, ar pezh a ziskouez eo ijinet en e zisterañ munudoù ar bed emañ harozed al levrioù-mañ o vevañ ennañ.\nNe oan ket sur e vijen ken tomm ouzh an istorioù erevent ha ma oan bet ouzh ar re laeron-vor : e Les aventuriers de la Mer em boa kavet hir a-walc’h ar pennadoù gant ar sarpanted-mor. Dre lenn ar rummad-mañ em eus komprenet pegen ret e oa bezan bet staliet an istor gent-se evit kompren mat honnezh.\nHag ur wezh ouzhpenn on bet bleufet, digribet, mezevellet gant an eizh levr, lonket dindan nebeutoc’h hag ur sizhunvezh ganin ! Ur vestrez war he danvez eo Robin Hobb, ken barrek ha JK Rowling. Pell eo he levrioù da vezan ken farsus ha rummad Harry Potter koulskoude ; un ton sirius o deus kentoc’h, a ro pouez d’an darempredoù etre an dud, d’ar garantez, da glask pep hini war-zu ar c’hempouez, ar wirionez, ar reizhded, ar frankiz ha me ‘oar.\nKemer a ra hec’h amzer Robin Hobb o kinnig he zudennoù niverus hag o kas anezho tamm-ha-tamm d’al lec’h ma tleont ha d’an dud a zleont kejañ outo. Peder levrenn bennak a ya gant an itrikoù-se. Un toull en ober a zeu war-lerc’h ; n’en deus ket kalz tra al lenner da c’hortoz ken, daoust ma n’en dije ket gwall c’hoant da chom bourdet e bouilhenn ar santimantoù. Dizale e adkav Robin Hobb ar stur hag e teu an itrik da heuliañ ur c’hrommenn nevez, da vezañ dañjerusoc’h, dalc’hoù nevez a vez dispaket, ha setu adlañset ar mekanik a-zoare. Echuiñ a ra an itrik eus ar c’hentañ, pep hini, den hag aerouant, a gav e blas en daolenn veurdezus ha marvailhus depegnet gant ar skrivagnerez.\nMa oan boemet gant va beaj, n’eo ket teuzet penn-da-benn va spered kritik hag ur wezh echuet va lennadenn em eus maget un nebeut soñjoù diwar-benn ar rummad. Muioc’h eget ar re gent em eus kavet gwregel romantoù Cités des anciens. Harozezed zo eus ar penndudennoù dreist-holl. Hag en tu all d’an dibab-se, e teu da vezañ anat din n’eo ket dre zegouezh : eus « gwregel » e c’hellfer kazi tremen da « wregelour », gant ar frankiz a zeu merc’hed al levrioù-mañ a-benn da c’hounit, en desped d’ar gevredigezh krennamzerel int ganet diouti. Daoust hag-eñ eo abalamour da se on ken tomm ouzh levrioù ar skrivagnerez-mañ ? N’on ket sur, met karout a rafen gouzout penaos e vez degemeret seurt lennadenn gant paotred, pa n’anavezan hini ebet en dije graet an taol-arnod. Ouzhpenn-se e embann Robin Hobb, dre hec’h istorioù, stourm a-du gant an heñvelreviadelezh gourel (eus merc’hed n’eus ket anv ken war ar poent-se), ar pezh a gavan ken desachus all ; fellout a rafe din gouzout koulskoude penaos e vije degemeret lennadenn al levrioù-man gant tud ha ne rannont ket he sonjoù war ar poent-mañ, politikel a-walc’h er mareoù-mañ0.\nDa c’hortoz e alian d’an holl re a blij ar faltazi dezho ober anaoudegezh gant ar skrivagnerez espar-mañ, en ur gregiñ gant L’assassin Royal pe gant Les aventuriers de la Mer. Chañs vat deoc’h da ziskregiñ ur wezh m’ho po lakaet ho fri e hini pe hini eus he levrioù !\nOber un evezhiadenn\t| tags: Anciens, cités, dragons, Hobb, Robin\t| posted in Avañtur, Galleg ha bet lakaet e galleg, Lennegezh evit ar re yaouank (yezhoù all), Mojennoù, Moliac'h, Romantoù, Saozneg\nRomeo ha Julieta, William Shakespeare, bro-Saoz (1597)\nLennet em eus an droidigezh vrezhonek eus an drajediezh-mañ, lakaet e brezhoneg gant Klerg ha peurvoullet e 2007 gant Al Lanv.\nRomeo ha Julieta a anavezen o istor dre glevet, pe dre istor ar sonerezh. Ar pezh em eus kavet souezhus gant dizoloiñ an destenn e brezhoneg eo keñveriañ oberenn Shakespeare gant ar pezh a greden ez oa -ha ne oa ket tamm ebet heñvel-. Ar skeudenn a oa en va fenn a oa doare ur vojenn hunvre, leun a varzhoniezh hag a arouezioù don ha kuzh. Ha souezhet on bet o tizoloiñ ur skrid bev-birvidik, gant lod tudennoù farsus, fentigelloù hanter-c’hros, un haroz hedro e garantezioù, ur vagerez lonkerez, hag ar gasoni gozh etre an daou di Kapulet ha Montagu en em ziskouez evel ur c’hoari droch etre paotred yaouank-flamm devet gant ar c’hoant da glask kign… Dipitet on, eus ar seurt dipit a sav en unan pa ya da welet er sinema istor ur romant en doa lennet gant bam, evit dizoloiñ n’eo ket tamm ebet an aktourien evel m’en doa o gwelet en e benn (ha din e c’hoarvez alies-mat !!)\nNann, n’on ket kendrec’het da vat gant an istor eta. Marteze em eus he lennet re ziwezhat : nag em bije he c’haret da bemzek vloaz ! Met dreist-holl, emañ re bell eus ar pezh a c’hortozen goude anavezout sonerezh korolladeg Prokofiev. Biskoazh ! Met e mod-se e vez pa stummer ur skeudenn re vrav en e benn.\nN’eo ket koll amzer lenn ar pezh-c’hoari-mañ koulskoude, memes m’eo nijet kuit ho romantelezh gant an amzer oc’h ober e dro, evel va hini. Kalz traoù ‘zo da rastellat e brezhoneg Klerg, ha kurius e vijen da geñveriañ ar skrid orin gant an droidigezh a-wezhioù evit kompren penaos en deus gellet kavout traoù ‘zo.\nA-hend-all e vijen kontant d’e welet e brezhoneg war al leurenn un deiz bennak ! Sur on e tivouzhfe ac’hanon ouzh ar skrid.\nOber un evezhiadenn\t| tags: Julieta, Klerg, Romeo, Shakespeare, william\t| posted in Bet lakaet e brezhoneg, C'hoariva, Mojennoù, Saozneg\nNan heb e dad, Mikael Madeg (2011)\nKalz perzhioù mat zo gant ar romant-mañ daoust ma vije digempouez a-fed temoù : a-wezhioù e c’hellfer krediñ eo evit skolajidi, pa vez anv eus buhez Nan er skolaj pe eus e istorioù karantez (ha c’hoazh : pa vije al levr e galleg e vije troc’het lodennoù ‘zo gant an embanner moarvat). Mammenn mojennoù Breizh, implijet kalz, a vije kavet dedennus gant bugale bihanoc’h, pe c’hoazh gant arbennigourien war ar sujed. Tud all a c’hellfe bezañ dedennet gant ar brezhoneg nemetañ, pinvidik ha dedennus ma z’eo gant ur roll gerioù leon e fin al levr. Evidon n’on ket sot gant ar c’hontadennoù neuze on bet plijet muioc’h gant al lodenn wirion eget gant ar moliac’h, em eus kavet re eeun. Moliac’h jentil eo, hep enebourien, bep tro ma c’houlenner un dra bennak e teu…\nUn iskis a gaoteriad eta, dibosubl da renkañ dindan un etikedenn bennak met plijus a-walc’h da lenn.\nOber un evezhiadenn\t| tags: dad, e, heb, madeg, mikael, Nan\t| posted in Breizh gwezhall, Brezhoneg, Kontadennoù, Mojennoù, Moliac'h, Romantoù\nAn diaoul ouz taol, Aziliz Bourges (2012)\nAr romantig-mañ n’eus ket plijet din, pezh a ouezan mat peogwir em eus lennet div wezh anezhañ, a viz da viz e Brud Nevez ha p’eo deuet er-maez e stumm ul levr goude.\nDipitet on : ar geusteurenn zo mat koulskoude, ur yezh vev, kalzig a fent, degouezhioù drol ha leun a ijin, lusk, startijenn !\nAn istor, mojenn Kêr-Is adchaoket doare a-vremañ (ur wezh ouzhpenn) n’on ket bet evit pegañ ennañ. N’eo ket dedennus, ha n’eo nemet un digarez evit skrivañ e brezhoneg. Ha pa vije war un ton skañv e c’hortozer eus ar vojenn-se un tamm preder, memes dister. N’em eus ket komprenet da belec’h he doa c’hoant ar skrivagnerez da gas al lenner.\nEmichañs n’eo al levr-mañ nemet un digor-kalon ? Spi em eus e ouezo Aziliz Bourges, bremañ m’he deus kavet he zon, kavout he son da heul ha reiñ deomp ur vouedenn magusoc’h ? Mat e vije, kar danvez zo enni.\nOber un evezhiadenn\t| tags: Aziliz, Bourges, diaoul, ouz, taol\t| posted in Brezhoneg, Fent, Kontadennoù, Mojennoù, Moliac'h, Romantoù


Caterina Visconti zo bet anv meur a briñsez eus an Tiegezh Visconti\nCaterina Visconti (?-1311), merc'h da Matteo Iañ Visconti aotrou Milano, ha da Bonacosa Borri, dimezet en 1298 da Alboino Iañ della Scala, aotrou Verona.\nCaterina Visconti (ca 1300-?), merc'h vastard da Galeazzo Iañ Visconti, dianav he mamm, dimezet da Alaone Spinola eus Genova.\nCaterina Visconti (1342-1382), merc'h da Matteo II Visconti, ha da Gigliola Mantova (eus an tiegezh Gonzaga), a oa da zimeziñ, hervez an emglev skoulmet goude he ganedigezh, da Berthold Ier d'Este; dimezet en 1358, da Ugolino Gonzaga hag intañvezet en 1362; addimezet da Feltrino de Novellara hag adintañvezet en 1374.\nCaterina Visconti (1360-1404) : merc'h da Bernabò Visconti, aotrou Milano, dimezet en 1380 d'he c'henderv Gian Galeazzo Visconti, a vo dug Milano.\nAdtapet diwar « https://br.wikipedia.org/w/index.php?title=Caterina_Visconti&oldid=1846412 »


Joseph James Cheeseman (1843 - 12 a viz Du 1896) a oa ur politikour eus Liberia, bet prezidant ar vro.\nGanet e oa bet en Edina, e kontelezh Grand Bassa. Prezidant Liberia e voe eus ar 4 a viz Genver 1892 d'an 12 a viz Du 1896. E-pad e brezidantelezh e voe rediet Liberia gant ar C'hallaoued da zilezel an tiriad en tu all da Cape Palmas evit stagañ anezhañ ouzh Aod an Olifant (1892). Mervel a reas Cheeseman a-raok fin e drede respet.\nAdtapet diwar « https://br.wikipedia.org/w/index.php?title=Joseph_James_Cheeseman&oldid=1782611 »